title: Serbian miesten lentopallomaajoukkue

text: Vuonna 2007 Serbia saavutti EM-pronssia voitettuaan kisojen pronssiottelussa Suomen eräluvuin 3–1. Tammikuussa 2008 maa voitti Izmirissä, Turkissa pelatun olympiakarsintaturnauksen ja selviytyi Pekingin olympialaisiin. Maailmanliigassa joukkue selviytyi loppuotteluun, jossa se hävisi Yhdysvalloille erin 1–3. Olympialaisissa Serbia selviytyi puolivälieriin, joissa se hävisi Yhdysvalloille lukemin 2–3.


title: Serbian miesten lentopallomaajoukkue

text: Vuonna 2009 Serbia isännöi maailmanliigan lopputurnausta ja selviytyi loppuotteluun, jossa se hävisi Brasilialle 2–3. Saman vuoden EM-kilpailuissa joukkue sijoittui viidenneksi. Vuonna 2010 Serbia sijoittui maailmanliigassa pronssille. Myös MM-kilpailuista tuli pronssia, kun se hävisi välierissä Kuuballe 2–3 mutta voitti pronssiottelussa Italian 3–1.


title: Serbian miesten lentopallomaajoukkue

text: Vuonna 2011 Serbia voitti Euroopan-mestaruuden. Se voitti kaikki kolme alkulohkovastustajaansa menettäen vain yhden erän Slovenialle, puolivälierissä Ranskan 3–1, välierissä Venäjän 3–2 sekä loppuottelussa Italian 3–1.


title: Serbian miesten lentopallomaajoukkue

text: Lontoon olympialaisissa 2012 Serbia ei päässyt alkulohkosta jatkoon voitettuaan viidestä ottelustaan vain yhden. EM-kilpailuissa 2013 se sijoittui alkulohkossaan toiseksi Suomen jälkeen ja voitti pudotuspeleissä Tanskan ja Belgian kunnes hävisi välierissä Venäjälle 1–3. Pronssiottelussa Serbia voitti Bulgarian 3–0 ja saavutti historiansa viidennen EM-pronssin, kun Jugoslavian aika lasketaan mukaan. MM-kilpailuissa 2014 Serbia hävisi alkulohkossaan vain yhden ottelun mutta jatkolohko toi kolme tappiota lisää ja joukkueen sijoitukseksi jäi jaettu yhdeksäs sija yhdessä Suomen kanssa.


title: Serbian miesten lentopallomaajoukkue

text: Vuonna 2015 maajoukkueen valmentajaksi tuli entinen huippupelaaja Nikola Grbić. Hänen johdollaan joukkue saavutti maailmanliigassa hopeaa Ranskan oltua loppuottelussa parempi lukemin 0–3. EM-kilpailuissa Serbia jäi seitsemänneksi hävittyään puolivälierissä Ranskalle 1–3. Vuonna 2016 Serbia voitti ensimmäisen kerran kultaa maailmanliigassa. Se voitti lopputurnauksen välierissä Italian 3–2 sekä loppuottelussa Brasilian 3–0. Rio de Janeiron olympialaisiin Serbia ei pääsyt.


title: Serbian miesten lentopallomaajoukkue

text: Vuonna 2017 Serbia sijoittui maailmanliigassa viidenneksi. EM-kilpailuissa 2017 se saavutti pronssia, kun se tappiottoman alkulohkon jälkeen voitti puolivälierissä Bulgarian 3–0, hävisi välierissä Saksalle 2–3 sekä voitti pronssiottelussa Belgian 3–2. MM-kilpailuissa 2018 Serbia sijoittui neljänneksi hävittyään pronssiottelussa Yhdysvalloille 1–3.


title: Kuivalanperä

text: Kuivalanperä on alue Kempeleen kunnassa. Se sijaitsee noin kolme kilometriä keskustaajamasta pohjoiseen Oulun suuntaan seututie 847:n varrella. Kuivalanperä on pääosin vanhaa pelto- ja metsämaata. Alueella on jonkin verran pienteollisuutta.


title: Kuivalanperä

text: Se rajoittuu lännessä Alakylään, idässä Hakamaahan ja Eteläsuomentielle, etelässä Paituriin, ja pohjoisessa Oulun kunnanrajalle ja siellä olevaan Perävainion kaupunginosaan.


title: Kuivalanperä

text: Toukokuussa 1977 sattunut junaturma sattui Oulun ja Kempeleen kuntien rajalla niin sanotussa Kuivalanmutkassa.


title: Iranit

text: Irani on termi zarahustralaisille iranilaisille, jotka ovat muuttaneet Intiaan viimeisimmän kahden vuosisadan aikana. Iranit eivät ole parseja, jotka ovat myös saapuneet Persiasta Intiaan. Iranit muuttivat Persiasta Qajar-dynastian aikana, jolloin zarahustralaisia vainottiin.


title: Iranit

text: Iranit ovat kulttuurillisesti ja kielellisesti lähellä iranilaisia. Heidän äidin kielensä on gabrin kieli. Iranien sukunimet ovat yleensä moderneja persiankielisiä nimiä, mutta Irani on myös sukunimenä yleinen. Iranit asuvat Intiassa lähinnä Bombayn kaupungissa.


title: Nina Brosh

text: Nina Brosh (s. 12. marraskuuta 1975, Afula) on israelilainen malli ja näyttelijä.


title: Nina Brosh

text: Brosh syntyi Afulassa venäläisjuutalaiselle isälle ja kiinalaiselle äidille. Saavutettuaan nopeasti huomattavaa menestystä kotimaassaan hän lähti New Yorkiin, mutta sai todellista kansainvälistä huomiota vasta Pariisissa. Hän on tehnyt yhteistyötä muun muassa Evianin, Byblosin ja Givenchyn kanssa.


title: Nina Brosh

text: Brosh esiintyi vuonna 1993 Duran Duranin musiikkivideolla Lou Reed -coverlaululle "Femme Fatale", joka julkaistiin albumilla "Duran Duran" eli "The Wedding Album". "The Facessa" hänet äänestettiin vuonna 1995 muodin 79. näkyvämmäksi hahmoksi.


title: Haapamaa

text: Haapamaa on asuinalue Kempeleen kunnassa Ylikylän suuralueella. Alue sijaitsee neljä kilometriä Kempeleen keskustaajamasta kaakkoon päin.


title: Haapamaa

text: Haapamaan rakennukset koostuvat pääosin omakoti- ja rivitaloista. Alueella on myös jonkin verran maataloutta. Alue rajoittuu Honkaseen, Ketolanperään ja Metsärinteeseen.


title: Irene Cara

text: Irene Cara, syntymänimeltään Irene Escalera, (s. 18. maaliskuuta 1959 Bronx, New York) on yhdysvaltalainen laulaja, sanoittaja ja näyttelijä. Hän on voittanut Oscar-, Grammy- ja Golden Globe -palkinnot.


title: Irene Cara

text:
Cara kasvoi latinalaisamerikkalaisessa perheessä New Yorkissa, ja esiintyi Broadwaylla ensimmäisen kerran kahdeksanvuotiaana musikaalissa "Maggie Flynn". Kuusitoistavuotiaana hän oli jo esiintynyt myös elokuvissa ja televisiossa. Hän nousi kuuluisuuteen kappaleella ”Fame”, jonka hän esitti samannimisessä musikaalielokuvassa vuonna 1980. Hän hyödynsi elokuvan tuomaa julkisuutta albumilla "Anyone Can See" vuonna 1982.
Cara voitti Oscarin vuonna 1984 parhaan laulun kategoriassa kappaleella ”Flashdance... What a Feeling” elokuvasta "Flashdance".


title: Sipola (Kempele)

text: Sipola on Kempeleen kunnassa sijaitseva maatalousvaltainen alue. Se sijaitsee noin kolme kilometriä Kempeleen keskustaajamasta etelään. Aluetta leimaavat teiden varsilta avautuvat peltoviljelykset ja niiden väliin jäävät laajat metsät. Sipolan asutus on keskittynyt pääosin nauhamaisesti Rajakorventien ja Ketolanperäntien varsille.


title: Sipola (Kempele)

text: Alue rajoittuu etelässä Rajakorpeen, pohjoisessa Ylikylään, idässä Ketolanperään, ja lännessä Riihivainioon sekä moottoritiehen E75.


title: Kim Possible: Päättäjäispainajainen

text: Kim Possible: Päättäjäispainajainen ("Kim Possible: So the Drama") on vuonna 2005 ensi-iltansa saanut animaatioelokuva. Elokuva on jatkoa Kim Possible -animaatiolle, jonka pääosissa esiintyvät Christy Carlson Romano, Will Friedle ja Nancy Cartwright.


title: Kim Possible: Päättäjäispainajainen

text:
Päättäjäiset ovat lähestymässä, ja Kim tajuaa että hänen ystävänsä Ron Stoppable, on hänen ainoa vaihtoehtonsa tanssipariksi. Ron kuitenkin esittelee Kimille uuden oppilaan Erikin, johon Kim tuntee heti vetoa.
Tohtori Traagi on taas valmis valtaamaan maailman, tällä kertaa oikeasti tosissaan, ja Traagilla on katala suunnitelma. Hän loi Erikin, joka ei ole aito ihminen vaan "syntodrooni", mutta saa suistettua Kim Possiblen raiteiltaan. Ron tekee kaikkensa lopettaakseen romanssin ja todistaakseen Kimille mikä Erik oikeasti on, mutta hänellä itselläänkin on kädet täynnä työtä Traagin Pikku-Diablojen kanssa, jotka ovat muun muassa valtaamassa Ronin lempiravintolan Bueno Nachon, ja tuhoamassa maailmaa.
Lopuksi kuitenkin Kim kuuntelee Ronia ja saa tietää Traagin suunnitelmasta. Kim ja Ron kaljurotta Rufusin avulla tuhoavat Erikin. Kim on petetty ja murheen murtama, mutta elokuvan lopussa ymmärtää tunteensa ystäväänsä Ronia kohtaan ja menee hänen kanssaan päättäjäisiin.


title: Itä-Yhdysvaltain Grand Prix 1979

text: Itä-Yhdysvaltain Grand Prix 1979 oli kautensa 15. ja viimeinen kilpailu. Se ajettiin Yhdysvalloissa Watkins Glenin radalla 7. lokakuuta. Kilpailun voittoon ajoi Ferrari-kuljettaja Gilles Villeneuve, jolle voitto oli kauden kolmas. Maailmanmestaruuden vei Villeneuven tallikaveri Jody Scheckter, jolle mestaruus oli ensimmäinen.


title: Itä-Yhdysvaltain Grand Prix 1979

text: Koko Watkins Glenin viikonloppu oli sateinen ja märkä. Viikonloppuna suurimman huomion veikin perjantaiharjoituksissa ajanut Villeneuven, jonka aika oli peräti yli 11 sekuntia nopeampi kuin hänen tallikaverinsa Scheckterin.


title: Itä-Yhdysvaltain Grand Prix 1979

text: Aika-ajot olivat myös melko yllätyksellisiä. Paalupaikalle ajanut Alan Jones jätti yllättäen toiseksi tulleen Nelson Piquet'n 1,3 sekunnin päähän. Erot olivat lähes murskaavia, kun Villeneuve ajoi aika-ajoissa kolmanneksi ja tallikaveri Scheckter hyytyi sijalle 16. jääden paalupaikalle ajaneesta Jonesista neljä sekuntia. Aika-ajoihin osallistui 30 kuljettajaa, joista 24 nopeinta pääsi mukaan kilpailuun. Sijalle 30. jäänyt Arturo Merzario jäi kärjestä yli 13 sekuntia.


title: Itä-Yhdysvaltain Grand Prix 1979

text: Kilpailun alkaessa rata oli märkä vähän aikaa ennen kilpailun alkua loppuneen sateen jäljiltä. Villeneuve sai parhaan lähdön ja otti kärkipaikan, perässä seurasivat Jones, Carlos Reutemann, Jacques Laffite ja Jean-Pierre Jabouille. Sekä Reutemann ja Laffite ajoivat ulos muutama kierros myöhemmin, jolloin Clay Regazzoni pääsi nousemaan kolmanneksi ohi jo neljänneksi nousseen Scheckterin. Molemmat joutuivat kuitenkin käymään varikolla vaihtamassa sliksit, jolloin Jabouille pääsi nousemaan kolmannelle sijalle. Jabouillen Renault'n moottori hajosi kuitenkin jälleen kerran, jolloin tallikaveri René Arnoux nousi kolmannelle tilalle. Kierroksella 31 johdossa ajanut Villeneuve tuli varikolle, jolloin Jones nousi toiseksi. Viisi kierrosta myöhemmin Jones ajoi varikolle vaihtamaan sliksit, mutta pysähdys meni pieleen renkaan lähtiessä irti hänen Williamsistaan. Näin Villeneuve nousi ylivoimaiseen johtoon, jonka hän piti loppuun asti. Arnoux ajoi toiseksi ja Didier Pironi Tyrrellillään kolmanneksi. Elio de Angelis, Hans-Joachim Stuck ja John Watson nappasivat loput pistesijat.


title: The Originals

text: The Originals on hard rock -yhtye Kissin kokoelma-albumi, joka ilmestyi vuonna 1976. Levy on koottu yhtyeen kolmesta ensimmäisestä pitkäsoitosta "Kiss", "Hotter Than Hell" ja "Dressed to Kill". Levyllä soitti yhtyeen alkuperäiskokoonpano; Gene Simmons, Paul Stanley, Ace Frehley ja Peter Criss.


title: The Originals

text: Vuonna 2005 julkaistiin kokoelmalevy "KISS Chronicles", jonka sisältö on tismalleen sama kuin "The Originalsin".


title: The Originals

text:
A-puoli
B-puoli


title: Pelle Gudmundsen-Holmgreen

text: Pelle Gudmundsen-Holmgreen (21. marraskuuta 1932 Kööpenhamina – 27. kesäkuuta 2016) oli tanskalainen säveltäjä. Hän voitti Pohjoismaiden neuvoston musiikkipalkinnon teoksellaan "Symfoni/Antifoni" (1980).


title: Pelle Gudmundsen-Holmgreen

text: Gudmundsen-Holmgreen aloitti viulunsoiton vuonna 1948. Hän opiskeli vuosina 1951–1953 yksityisesti musiikin teoriaa ja sävellystä Finn Høfdingin johdolla. Hän opiskeli myös Tanskan kuninkaallisessa musiikkiakatemiassa Kööpenhaminassa. Hänelle myönnettiin vuoden 1973 Carl Nielsen -palkinto.


title: Pelle Gudmundsen-Holmgreen

text: Gudmundsen-Holmgreen sävelsi monipuolisesti muun muassa orkesteri- ja kamarimusiikkia.


title: Kurenalus

text: Kurenalus tai Kurenala (tätä versiota käytetään nimen taivutusmuodoissa) on Pudasjärven kaupungin keskustaajama. Taajaman väkiluku vuoden 2016 lopussa oli 4 118.. Alueen pinta-ala on 9,6 km², josta vettä 0,8 km². Keskustan alueella asuu noin puolet koko kaupungin väestöstä. Kylä on nimetty Iijoessa kuohuavan monikilometrisen Kurenkosken mukaan, jonka alapuolelle se on rakennettu.


title: Kurenalus

text: Kurenalus sijaitsee valtatie 20:n varrella noin 85 kilometriä Oulusta Iijoen törmällä. Alueen asuinrakennukset koostuvat omakoti-, rivi- ja kerrostaloista.


title: Kurenalus

text: Pudasjärven aikaisempi keskus sijaitsi Kirkonkylällä Pudasjärvi-nimisen järven rannalla, noin kahdeksan kilometriä Kurenalta länteen. Oulu–Kuusamo-tien rakentaminen siirsi kuitenkin painopisteen sen varteen Iijoen törmälle.


title: Kurenalus

text: Kurenalla sijaitsee kooltaan maailman suurin hirsirakenteinen rakennus; Hirsikampus, jossa toimivat yhteisesti yhtenäiskoulu ja lukio.


title: Kurenalus

text: Lakari on asuinalue, joka sijaitsee noin kilometrin päässä keskustaajamasta Iijoen pohjoispuolella. Alueen nimi on tullut siellä sijainneen kansakoulun opettajan Juho Lakarin sukunimestä.


title: Kurenalus

text: Alueelle perustettiin vuonna 1872 Pudasjärven ensimmäinen kansakoulu, joka oli siihen aikaan Pohjois-Suomen ensimmäisiä. Nykyisin alueella toimivassa Lakarin koulussa annetaan esiopetusta sekä luokkaopetusta 1–6 -luokkalaisille. Lakarilla aloitti myös vuonna 1960 Pudasjärven lukio, joka nykyään toimii hirsikampuksessa.


title: Kurenalus

text: Alueella sijaitsee Pudasjärven Nuorisoseura ry:n ja Pudasjärven Näyttämön omistama seurantalo Koskenhovi, jossa järjestetään muun muassa tansseja sekä teatteriesityksiä.


title: Kurenalus

text: Oulun ja Kuusamon välinen maantie on aikaisemmin kulkenut Lakarin halki.


title: Kurenalus

text: Suojalinna on keskustaajaman pohjoispuolella sijaitseva teollisuusalue. Alueen nimi tulee sinne aikoinaan rakennetusta Pudasjärven suojeluskuntatalosta, joka sai nimekseen Suojalinna. Alue rajoittuu valtatiehen 20 sekä Lakarin asuinalueeseen.


title: Kurenalus

text: Alueella sijaitsee Suojalinnan urheilukeskus, jossa on vuonna 1984 rakennettu ja 2003 kunnostettu Novotan WS-päällysteinen 400 metrin pituinen juoksurata, jossa on kuusi kiertävää rataa ja etusuoralla kahdeksan rataa. Sisäkenttä on nurmipäällysteinen. Kentällä on suorituspaikkoja kaikkia yleisurheilulajeja varten. Vuonna 2005 urheilukeskuksessa otettiin käyttöön uudenlainen huoltorakennus, jossa sijaitsevat pukuhuoneet ja kuuluttamo. Vuonna 1988 rakennetussa jääkiekkokaukalossa järjestetään harrastustoimintaa, sekä IV-divisioonan pelejä ja junioriotteluita. Kesäisin kaukalon tilalla on asfalttipinnoitteiset tenniskentät.


title: Kurenalus

text: Teollisuuskylä on keskustaajaman eteläpuolella sijaitseva teollisuusalue.


title: Kurenalus

text:
Yksi alueella toimivista yrityksistä on pakastetuotteita valmistava Lännen Tehtaiden Apetit Pakaste Oy. Aiemmin paikalla toimi muun muassa pakastepizzoja ja rieskoja valmistanut Food Processing Koivukangas, jonka Lännen Tehtaat osti vuonna 1998. Muita yrityksiä alueella ovat muun muassa A-Katsastus ja Pudasjärven Puutarha Kukkahuone Oy.
Alueen tiestöä aloitettiin parantamaan erityisesti 1990-luvun alussa Tiehallinnon kanssa ja osin tulloisen Pudasjärven kunnan omina investointeina. Sen tarkoituksena oli saada alueen sisäinen liikenne turvaan valtatieltä 20.


title: Heikki Jylhä

text: Otto Heikki Jylhä (21. toukokuuta 1903, Maynard, Massachusetts, Yhdysvallat – 19. lokakuuta 1979, Hämeenlinna) oli suomalainen toimittaja ja kirjailija.


title: Heikki Jylhä

text: Siirtolaisperheeseen syntynyt Jylhä muutti Suomeen jo nuorena. Hän opiskeli Oriveden ja Lahden kansanopistoissa sekä myös Yhteiskunnallisessa korkeakoulussa. Jylhä oli 1930-luvulla aluksi vapaa toimittaja ja sittemmin hän toimi Uusi Häme-lehden päätoimittajana. Vuosina 1940-1968 Jylhä oli Keskisuomalainen-lehden kulttuuritoimittajana ja toimitussihteerinä. Jylhä oli vielä jonkin aikaa Keskisuomalaisen toimittajana 1970-luvun alussa ja jäi sitten eläkkeelle 1972. Jylhä oli myös perustamassa Keski-Suomen Kirjailijat ry:tä vuonna 1962 ja toimi yhdistyksen puheenjohtajana 1962-1963 ja 1965-1972.


title: Heikki Jylhä

text: Tunnetuin Jylhän kirjoista on vuonna 1938 ilmestynyt nuorten seikkailukirja "Delawaren pojat" jonka tapahtumat sijoittuivat 1700-luvun Pohjois-Amerikan siirtokuntiin. Jylhän runokokoelma "Askelten kirja" (1936) muistutti tyylilitään Edgar Lee Mastersin Spoon River antologiaa mutta runojen lakooninen kieli ei saanut vastakaikua aikalaiskriitikoilta. Vuonna 1945 Jylhä julkaisi vielä lapsille tarkoitetun runokirjan "Yhdeksän meren takana".


title: Troijan sota (elokuva)

text: Troijan sota ("Trojan War") on vuonna 1997 valmistunut yhdysvaltalainen komediaelokuva. Elokuvan ohjasi George Huang ja pääosassa näyttelivät Will Friedle ja Jennifer Love Hewitt.


title: Liisa Heikkerö

text: Aino Anna Liisa Heikkerö (o.s. Hoffren, s. 5. joulukuuta 1919 Hausjärvi) on suomalainen farmaseutti ja runoilija.


title: Liisa Heikkerö

text: Heikkerön vanhemmat olivat puuseppämestari "Johan Hoffren" ja "Aino Elina Kumpulainen". Heikkerö pääsi ylioppilaaksi Lahden yhteiskoulusta 1941 ja aikoi aluksi taidemaalariksi mutta opiskeli sitten farmaseutiksi Helsingin yliopistossa valmistuen 1947. Hän on käynyt myös Ateneumin yleislinjan ja opiskellut yleistä kirjallisuustiedettä ja estetiikkaa.


title: Liisa Heikkerö

text: Heikkerö asui Nastolan Uudessakylässä vuodesta 1935 alkaen ja Lahdessa vuodesta 1964 lähtien. Hän toimi farmaseuttina Keskussotilassairaala 2:ssa Lahden Hennalassa vuosina 1966–1986.


title: Giulia Ammannati

text: Giulia Ammannati (n. 1535 – 10. elokuuta 1620) oli italialaisen muusikon Vincenzo Galilein aviopuoliso ja kuuluisan italialaisen tiedemiehen Galileo Galilein äiti. Ammannati syntyi Pesciassa, Toscanassa. Ammanatit muuttivat Pisaan, jossa Giulia Ammannati tapasi tulevan aviomiehensä. Galilein äidistä ei tiedetä paljoakaan.


title: Diagoras

text: Diagoras Meloslainen ("Diagoras Jumalaton", s. n. 475 eaa.) oli antiikin kreikkalainen sofisti ja runoilija. Hän oli kotoisin Meloksesta.


title: Diagoras

text: Diagorasta on pidetty Demokritoksen oppilaana. Joidenkin lähteiden mukaan Demokritos osti hänet orjuudesta vuonna 411 eaa., kun Alkibiades valtasi Meloksen, jonka jälkeen Diagoraasta tuli tämän oppilas.


title: Diagoras

text: Diagoras tunnettiin "jumalattomana", sillä hän ryhtyi ateistiksi, koska jumalat eivät kostaneet erästä hänelle sattunutta ikävyyttä. Diagoras puhui vakiintunutta uskontoa vastaan ja pilkkasi Eleusiin mysteerimenoja.


title: Diagoras

text: Kerrotaan, että kerran Diagoras heitti puisen jumalankuvan tuleen sanoen, että jumalan tulisi tehdä ihme ja pelastaa itsensä. Ciceron mukaan eräs Diagoraan ystävä pyrki saamaan tämän vakuuttuneeksi jumalien olemassaolosta huomauttamalla, että monet ovat pystyttäneet kiitospatsaita jumalille pelastuttuaan myrskystä merellä. Diagoras vastasi, ettei missään näy merellä haaksirikkoutuneiden ja kuolleiden pystyttämiä patsaita. Toisen Ciceron kertoman esimerkin mukaan Diagoras oli kerran laivassa, joka joutui myrskyyn. Miehistön epäiltyä myrskyn olevan heidän syytään, koska he olivat ottaneet jumalattoman Diagoraan laivaan, Diagoras kysyi, onko muissakin samassa myrskyssä olevissa laivoissa Diagoras.


title: Diagoras

text: Athenagoraan mukaan Diagorasta rangaistiin, koska hän paljasti orfilaiset opit sekä Eleusiin ja kabiirien mysteerit, ja pilkkoi Herakleen patsaan keittääkseen nauriinsa.


title: Diagoras

text: Diagoras tuomittiin Ateenassa kuolemaan, ja hänen päästään luvattiin palkkio. Hän pakeni Korinttiin, missä hänen kerrotaan kuolleen.


title: Hillamarkkinat

text: Hillamarkkinat on Ranuan Kirkonkylällä järjestettävä tapahtuma, joka järjestetään perinteisesti elokuun ensimmäisenä viikonloppuna. Tapahtuman järjestäjänä toimii Lions Club Ranua. Ensimmäiset hillamarkkinat järjestettiin vuonna 1974. Hillamarkkinoilla määräytyy usein myös hillan vuotuinen osto- ja myyntikurssi, joka riippuu sadon onnistumisesta.


title: Boris Valábik

text: Boris Valábik (s. 14. helmikuuta 1986 Nitra, Tšekkoslovakia) on slovakialainen jääkiekkoilija, pelipaikaltaan puolustaja, joka on pelannut urallaan Pohjois-Amerikassa ja Euroopassa. Pohjois-Amerikassa hän pelasi pääasiallisesti AHL:ssä, ja hän voitti Chicago Wolvesissa AHL:n mestaruuden Calder Cupin. NHL:ssä hän on pelannut 80 ottelua. Euroopassa Valábik on pelannut Tšekissä, Slovakiassa, Kazakstanissa, Britanniassa ja Itävallassa. Slovakiaa hän on edustanut MM-kilpailuissa 2009.


title: Boris Valábik

text: Ennen ammattilaisuraansa Valábik pelasi juniorisarja OHL:n Kitchener Rangersissa. Atlanta Thrashers varasi hänet ensimmäisellä kierroksella koko varaustilaisuuden kymmenentenä pelaajana. Valábik teki pelaajasopimuksen Atlantan kanssa vuonna 2006, mutta pelasi ensimmäisillä kausillaan lähinnä AHL:n Chicago Wolvesissa. Chicago Wolves voitti kaudella 2007–2008 AHL:n mestaruuden, Calder Cupin.


title: Boris Valábik

text: Kaudella 2008–2009 Valábik pelasi Atlantassa 50 ottelua, ja kesällä 2009 hän teki joukkueen kanssa monivuotisen jatkosopimuksen. Kaudella 2009–2010 Valábik kärsi loukkaantumisista ja oli pitkään poissa nilkkavamman ja repeytyneen polven eturistisiteen takia. Seuraavan kauden alussa Atlanta lähetti hänet AHL:n Chicago Wolvesiin, jolloin Valábik joutui waiver-listalle. Chicagossa Valábik pelasi helmikuuhun asti, jolloin Atlanta myi hänet Boston Bruinsiin Rich Peverleyn kanssa. Atlanta sai vaihdossa Blake Wheelerin ja Mark Stuartin. Bostonissa Valábik ei pelannut otteluakaan vaan pelasi kauden loppuun AHL-seura Providence Bruinsissa. Kesällä 2011 hän teki pelaajasopimuksen Pittsburgh Penguinsin kanssa. Valábik pelasi kauden 2011–2012 vain kolme peliä AHL:n Wilkes-Barre/Scranton Penguinsissa. Hänen polvensa leikattiin kesällä, ja hän pystyi pelaamaan ensimmäisen ottelunsa joulukuussa. Kymmenen päivää myöhemmin Valábik sai kauden kolmannessa pelissään käsivamman, joka vaati myös leikkaushoitoa, minkä takia hän joutui sivuun loppukaudeksi.


title: Boris Valábik

text: Valábik päätti palata loukkaantumisten vaivanneen kauden jälkeen Eurooppaan. Tšekin Extraliigan HC Kometa Brno päätti tehdä Valábikin kanssa sopimuksen lääkärintarkastuksen jälkeen. Valábik pelasi Brnossa 29 ottelua, kunnes palasi Pohjois-Amerikkaan tammikuussa 2013 tehtyään sopimuksen AHL:n Portland Piratesin kanssa.


title: Boris Valábik

text: Valábik teki elokuussa 2013 sopimuksen kotimaansa pääsarjan Extraligan ŠHK 37 Piešťanyn kanssa. Hän ei pystynyt pelaamaan kauden 2013–2014 aikana kuin 18 ottelua polvivamman takia. Seuraavan kauden hän aloitti Kazakstanin mestaruussarjan Aristan Temurtaussa. Seura ajautui kuitenkin taloudellisiin vaikeuksiin, minkä seurauksena sieltä lähti kesken kauden kymmenen ulkomaalaispelaajaa. Valábik siirtyi toiseen kazakstanilaisseuraan, Arlan Kokshetauun.


title: Boris Valábik

text: Kokshetaussa Valábik teki 25 ottelussa tehot 3+16. Seuraavaksi kaudeksi hän siirtyi Britannian Elite Ice Hockey Leaguen Coventry Blazeen. EIHL:ssä hän sai pelaamassaan 42 runkosarjaottelussa peräti 339 jäähyminuuttia. Valábik oli kauden eniten jäähyminuutteja saanut pelaaja. Coventry Blazesta hän jatkoi kaudeksi 2016–2017 Itävallan, Italian ja Slovenian yhteiseen Alps Hockey Leagueen EHC Lustenauun. Sieltä hän sai kuitenkin potkut joulukuussa, kun hänen otteensa eivät vastanneet odotuksia.


title: Boris Valábik

text: Valábik pelasi alle 18-vuotiaiden MM-kilpailuissa vuosina 2003 ja 2004. Slovakia voitti vuonna 2003 hopeaa. Vuosina 2005 ja 2006 hän pelasi alle 20-vuotiaiden MM-kilpailuissa. Slovakian miesten joukkueessa Valábik pelasi ensimmäisen kerran arvoturnauksessa MM-kilpailuissa vuonna 2009.


title: Boris Valábik

text: Valábik on 201 cm pitkä ja painaa 111 kg. Hän on puolustava puolustaja, eikä hänestä juuri ole hyötyä hyökkäyksessä, mutta hän voi pelottaa vastustajia ja estää näitä tekemästä maaleja. Valábik osaa käyttää suurta ulottuvuuttaan puolustuksessa. Hän ei ole erityisen hyvä luistelija ja ottaa tarpeettomia jäähyjä.


title: Levo-oja

text: Levo-oja on Pudasjärven kaupungissa sijaitseva haja-asutteinen kylä. Kylä sijaitsee noin 35 kilometrin päässä keskustaajamasta Kurenalta, ja 50 kilometrin päässä Oulusta valtatien 20 varressa.


title: Keinäsperä

text: Keinäsperä on Pudasjärven kaupungissa sijaitseva haja-asutteinen kylä. Hetekylästä on matkaa noin 12 kilometriä, ja kaupungin keskustaajamasta Kurenalta noin 40 kilometriä Hetekylän kautta.


title: Keinäsperä

text: Keinäsperälle on tieyhteydet Hetekylästä, Taipaleenharjusta sekä Utajärven kunnan puolelta. Alueella sijaitsee muun muassa lakkautettu koulu.


title: Keinäsperä

text: Alueen halki virtaa Ruottisenharjun kylässä sijaitsevalta Ruottisenjärveltä alkava Nuorittajoki. Keinäsperän kohdalla joessa oli aiemmin elinvoimainen rapukanta vuoteen 1999 asti.


title: M.O.P.

text: M.O.P. (Mash-Out Posse) on amerikkalainen Billy Danzenien ja Lil' Famen muodostama hardcore rap duo Brooklynin Brownsvillestä. Yhtye tunnetaan värikkäistä, rehellisistä ja yleensä väkivaltaisen tematiikan ympärillä liikkuvista lyriikoistaan. Yhtye on yksi hiphop-musiikin klassikoista, ja etenkin vuoden 2000 singlet ”Ante Up” & ”Cold As Ice” nousivat molemmat suuriksi radio- ja klubihiteiksi.


title: Tupac: Resurrection

text: Tupac: Resurrection on edesmenneestä rap-ikonista Tupac Shakurista kertova dokumenttielokuva. Se oli Oscar-ehdokas vuonna 2003 sarjassa ”Paras dokumentti”. Elokuvan on ohjannut Lauren Lazin, ja siinä tarinoi itse Tupac. Dokumentti sai ensi-iltansa Yhdysvalloissa 16. marraskuuta 2003, ja se tuotti runsaassa kuukaudessa yli 7 miljoonan voitot. Dokumentti oli elokuvateattereissa 16. marraskuuta 2003 - 21. joulukuuta 2003. Filmin julkaisi Paramount Pictures.


title: Ville Koho

text: Ville Koho (s. 27. helmikuuta 1982 Imatra) on suomalainen jääkiekkoilija, joka pelaa SM-liigajoukkue Saimaan Pallossa, jonka kapteenina hän toimii. Koho on pelityyliltään puolustava sentteri. Hän on edustanut koko ammattilaisuransa ajan SaiPaa ja on joukkueen seurahistorian kaikkien aikojen eniten runkosarjaotteluita pelannut pelaaja 800 ottelullaan.


title: Ville Koho

text: Koho on Imatran Ketterän kasvatti. Hän siirtyi C-juniori-ikäisenä Saimaan Palloon. Koho teki joukkueessa liigadebyyttinsä kaudella 2001–2002, jolloin hän pelasi SM-liigassa 15 runkosarjaottelua. Koho teki liigauransa ensimmäisen maalin ja kauden ainoaksi jääneen tehopisteensä 5. maaliskuuta 2002 Helsingin IFK:ta vastaan. Hänet palkittiin ottelun "Ilta-Sanomien" yhden tähden tähtipelaajana. Suurimman osan kaudestaan Koho pelasi kuitenkin vielä SaiPan A-nuorissa, joiden paras syöttäjä ja toiseksi paras pistemies hän oli tehoilla 15+28=43. Koho voitti kauden päätteeksi A-nuorten Suomen-mestaruuden, kun SaiPa kaatoi Turun Palloseuran Kisapuistossa.Huhtikuussa 2002 hän teki vuoden mittaisen jatkosopimuksen SaiPan kanssa.


title: Ville Koho

text: Kausi 2002–2003 oli Koholle varsinainen tulokaskausi SM-liigassa; hän teki kaikissa 56 runkosarjaottelussa tehot 2+3=5. Kausi 2006–2007 jäi Koholla 46 runkosarjaottelun mittaiseksi sivusidevamman takia. Kaudella 2007–2008 hän nousi SaiPan kapteeniksi, mutta Kohon runkosarjaa lyhensi 45 ottelun mittaiseksi kylkivamman takia. Hänen kylkivaivansa jatkuivat myös kaudella 2008–2009, joka jäi Koholla vain 33 runkosarjaottelun mittaiseksi.


title: Ville Koho

text: Kohosta tuli 4. lokakuuta 2011 kaikkien aikojen eniten SM-liigaotteluita SaiPassa pelannut pelaaja. Hän nousi 465. liigaottelussaan vieraissa JYPiä vastaan kyseisessä tilastossa Mika Skytän ohi. Kauden 2011–2012 päätteeksi SaiPaFanit ry äänesti Kohon kauden suosikkipelaajakseen. Joulukuussa 2011 hän teki kevääseen 2014 ulottuvan sopimuksen SaiPan kanssa.


title: Ville Koho

text: Kaudella 2012–2013 Koho voitti SaiPan sisäisen tehopörssin lukemalla +12 ja oli viemässä joukkuetta pudotuspeleihin ensimmäistä kertaa seitsemään vuoteen. Kaudella 2013–2014 hän teki SM-liigan yhden kauden piste-ennätyksensä tehoilla 10+27=37, joilla Koho voitti SaiPan sisäisen piste- ja syöttöpörssin. Marraskuussa 2013 Kohon sopimusta jatkettiin kahdella vuodella kevääseen 2016 saakka. Kaudella 2014–2015 hän voitti SaiPan sisäisen tehotilaston lukemalla +11. Marraskuussa 2015 Koho teki taas kaksivuotisen jatkosopimuksen joukkueen kanssa.


title: Ville Koho

text: Kesällä 2016 Kohon selkä leikattiin ja hän oli sivussa koko syyskauden 2016–2017 ajan. Koho palasi kaukaloihin tammikuussa 2017 ja hän pelasi 17 ottelua, kunnes Koho joutui uudelleen sivuun helmikuussa. Hänen kautensa päättyi tähän. Kauden 2017–2018 alkaessa Koho oli päässyt kuntoutumaan, ja hän aloitti jo 11. kautensa SaiPan kapteenina. Koho oli kauden päätteeksi ehdolla SM-liigan herrasmiespelaajalle myönnettävän Raimo Kilpiö -palkinnon voittajaksi, mutta palkinnon vei lopulta kuitenkin JYPin Jarkko Immonen. Helmikuussa 2018 Koho teki SaiPan kanssa vuoden mittaisen jatkosopimuksen.


title: Ville Koho

text: 25. marraskuuta 2018 Koho palkittiin SaiPan 70-vuotisjuhlagaalassa SaiPan kannattajien valitsemana kaikkien aikojen saipalaisena. Hänet palkittiin myös yhtenä kahdeksasta henkilöstä SaiPan kultaisella ansiomerkillä. Joulukuussa Koho teki seuran kanssa vuoden mittaisen jatkosopimuksen.


title: Ville Koho

text: Koho on pelannut kolme A-maaottelua tehden kaksi syöttöpistettä. Hänet valittiin A-maajoukkueeseen ensimmäistä kertaa 30-vuotiaana Euro Hockey Tourin Moskovan-turnaukseen joulukuussa 2012, mutta häneltä jäi kuitenkin turnaus väliin loukkaantumisen takia. Kohon Suomen joukkueessa korvasi Ville Viitaluoma. Joulukuussa 2013 hänet valittiin samaan turnaukseen kuin edellisenä vuonna, nyt Rasmus Ristolaisen ja Teemu Erosen loukkaannuttua. Koho pelasi näin ollen ensimmäisen A-maaottelunsa 19. joulukuuta 2013 Prahassa Tšekkiä vastaan.


title: Niemitalon Juustola

text: Niemitalon Juustola on Pudasjärven Kipinän kylässä toimiva elintarvikkeita valmistava yritys. Yrityksen päätuote on leipäjuusto, jota paikkakuntalaiset kutsuvat myös niin sanotuksi "Kollajanjuustoksi". Muita tuotteita ovat muun muassa poronlihasta valmistetut tuotteet.


title: Niemitalon Juustola

text: Juustolan perusta luotiin vuonna 1976, kun Esteri Niemitalo aloitti leipäjuustojen toimittamisen Oulun kauppahalliin. Vuonna 1979 tilalla toteutettiin sukupolvenvaihdos, ja leipäjuuston valmistusta ja tilanpitoa jatkoivat Pekka ja Kirsti Niemitalo. Vuonna 1982 rakennettiin tilan yhteyteen noin 200 neliömetrin kokoiset tuotantotilat, ja yritys tunnettiin nimellä Kotijuustola Kollaja Ky. Vuonna 1985 toiminta laajeni nykyiselle paikalleen valtatien 20 ja Hetekyläntien risteykseen. Seuraava tuotantotilojen laajennus toteutettiin vuonna 1989. Nyt yritys oli nimeltään Niemitalon Juustola Ky.


title: Niemitalon Juustola

text: Muutama vuosi myöhemmin yrityksen tilat vapautuivat, ja Pekka Niemitalo siirsi oman yrityksensä toiminnan vapaana oleviin tiloihin. Samalla yrityksen nimi muutettiin Niemitalon Juustolaksi. Viimeisin laajennus toteutettiin vuosien 1997 ja 1998 aikana. Tällöin kahvilan asiakaspaikkamäärä nousi 72:sta 150:een.


title: Niemitalon Juustola

text: Juustolan toimitiloissa toimii myös vuonna 2008 perustettu yritys Tauon paikka, joka tarjoaa kahvila- ja ravintolapalveluja. Toimitiloissa toimii myös Tarmo-ketjun kyläkauppa.


title: Suunnittelumaantiede

text: Suunnittelumaantieteellinen tutkimus tuottaa ja järjestää tietoa alueiden ja yhdyskuntien kehityksestä ja suunnittelusta. Suunnittelumaantieteessä kysytään, miten yhdyskuntien muutoksiin ja alueelliseen kehitykseen tulisi vaikuttaa, jotta ihmisten hyvinvointi ja ympäristön kestävä kehitys toteutuisivat. Keskeisiä tutkimusaiheita ovat ympäristön tilan seuranta, ympäristövaikutusten ja suunnittelun vaikuttavuuden arviointi, yhteiskunnallisten rakennemuutosten seuranta, kestävän kehityksen, esimerkiksi ekologisen yhdyskuntasuunnittelun tietotarpeet ja Euroopan unionin pohjoinen ulottuvuus. Tutkittavat aiheet ja niitä vastaavat alueet voivat vaihdella paikallisista kysymyksistä valtakunnallisiin ja kansainvälisiin.


title: Suunnittelumaantiede

text: Suunnittelumaantiedettä opiskelleet sijoittuvat erilaisiin suunnittelu-, asiantuntija- ja tutkimustehtäviin muun muassa valtiolle ja kuntiin sekä yksityisiin yrityksiin niin Suomessa kuin ulkomaillakin. Työtehtävät liittyvät muun muassa yhdyskuntien ja kaupunkien suunnitteluun, kaavoitukseen, aluekehittämiseen ja erilaisiin kehittämishankkeisiin.


title: Suunnittelumaantiede

text: Suunnittelumaantiedettä voi Suomessa opiskella Helsingin yliopistossa.


title: Biggie & Tupac

text: Biggie & Tupac – totuus murhien takaa on dokumenttielokuva kahdesta rap-artistista, The Notorious B.I.G:stä ja Tupac Shakurista. Dokumentin on ohjannut Nick Broomfield, ja se julkaistiin vuonna 2002. Dokumentti pureutuu kahden rap-legendan murhien taustoihin ja yrittää selvittää, ketkä olivat heidän murhiensa takana. Dokumentissa tehdään paljon haastatteluja ja tutkitaan erilaisia tietolähteitä, joiden perusteella syyttävä sormi osoittaa Los Angelesin poliiseihin ja Death Row Recordsin johtajaan, Suge Knightiin.


title: Biggie & Tupac

text: Broomfieldiltä kysyttiin BBC:n haastattelussa 7. maaliskuuta 2005 kuka tappoi Tupacin, hän vastasi: "The big guy next to him in the car... Suge Knight."


title: Eupen

text: Eupen on Itä-Belgiassa, Liègen provinssissa sijaitseva Belgian saksankielisen yhteisön hallintokaupunki. Kaupunki sijaitsee noin 16 kilometrin päässä Saksan Aachenista ja 45 kilometrin päässä Belgian Liègestä sekä Alankomaiden Maastrichtista. Eupenissa asuu noin 18 200 ihmistä, joista noin 90 prosentilla on äidinkielenä saksa. Pinta-alaltaan kaupunki on 103,74 neliökilometrin suuruinen, asukastiheys on 176 as./km².


title: Eupen

text: Eupen mainittiin ensimmäisen kerran tekstissä vuonna 1213. Vuoden 1796 lokakuussa Eupen liitettiin osaksi Ranskaa. Wienin kongressissa 31. toukokuuta 1815 kaupunki liitettiin Preussiin. Ensimmäisen maailmansodan lopussa Eupenista ja sen naapurikunnasta, Malmédystä, tuli Versailles’n rauhan myötä Belgian hallinnon alaisia vuosiksi 1920–1925. Belgian hallintokauden loppupuolella järjestettiin äänestys siitä, haluavatko Eupenin ja Malmédyn asukkaat jäädä osaksi Belgiaa vai liittyä takaisin Saksaan. Asukkaat äänestivät Belgian puolesta.


title: Emmanuel Pahud

text: Emmanuel Pahud (s. 27. tammikuuta 1970) on ranskalais-sveitsiläinen huilisti. Hän aloitti soitto-opinnot kuuden vanhana ja valmistui 1990 Pariisin konservatorion palkittuna oppilaana. Hän jatkoi opintojaan Aurèle Nicolet'n johdolla. Hän on voittanut Koben, Duinon ja Geneven kansainväliset huilukilpailut.


title: Mauri Valtonen

text: Mauri Valtonen on suomalainen tähtitieteilijä ja Turun yliopiston professori. Valtonen on kirjoittanut useita suomenkielisiä tähtitiedettä käsitteleviä kirjoja.


title: Mauri Valtonen

text: Valtonen valmistui filosofian tohtoriksi Cambridgen yliopistosta vuonna 1975. Hän toimi Tuorlan observatorion johtajana vuodesta 1980 vuoteen 2002. Valtonen palasi observatorion johtajaksi jälleen vuonna 2007. Tutkimuksessaan Mauri Valtonen on keskittynyt mm. gravitaatiofysiikkaan, ratojen laskentaan ja radioastronomiaan. Vuonna 2008 Valtosen johtama tutkimusryhmä vahvisti Albert Einsteinin kehittämän yleisen suhteellisuusteorian. Aiemmin teoria on kyetty vahvistamaan suhteellisen heikoissa painovoimakentissä, mutta Valtonen tutkimusryhmineen havaitsivat OJ 287 -kvasaarin kaksoismusta-aukkojärjestelmän prekressoivan täsmälleen yleisen suhteellisuusteorian ennustamalla tavalla. Samalla Valtosen tutkimusryhmä varmisti mustien aukkojen olemassaolon.


title: This Is Me Now

text: This Is Me Now on Amy Diamondin esikoisalbumi, joka julkaistiin 18. toukokuuta 2005. Albumin korkein listasijoitus Ruotsin listoilla oli 2., ja Suomessa se ylsi sijalle 21. Ruotsissa sitä myytiin yli 100 000 kappaletta. Levyn ensimmäinen single ”What's in It for Me” oli kolme viikkoa Ruotsin listaykkösenä. Suomessa sen paras sijoitus oli kymmenes ja kappale äänestettiin Kids Top 20 -ohjelman ykköseksi.


title: This Is Me Now

text: Levy on tyyliltään popmusiikkia, ja sen on tuottanut Thysper/Mack/Grizzly-kolmikko TEN productionsista.


title: Fysiikan historia

text:
Fysiikan historia ulottuu pitkälle menneisyyteen. Fysiikka lienee vanhimpia tieteitä.
Fysiikan harjoittamisen alun tarkkaa paikkaa tai aikaa ei ole pystytty selvittämään. Fysiikkaa ei harjoitettu omana tieteenään juuri lainkaan ennen antiikin Kreikkaa. Tuolloinkin fysiikka oli vahvasti sekoittunut tähtitieteeseen ja filosofiaan. Kreikkalaisessa fysiikassa ei juuri käytetty matematiikkaa fysiikan tutkimuksessa, mutta tunnetuin poikkeus tästä oli Arkhimedes.


title: Fysiikan historia

text: Fysiikan kehitys on muuttanut perustavanlaatuisesti ihmisten käsitystä maailmankaikkeudesta. Se on myös tekniikan avulla muokannut suuresti yhteiskuntaa. 1600-luvulla alkanut tieteellinen vallankumous toimii vedenjakajana antiikin ajattelutavan ja klassisen fysiikan välillä. Moderni fysiikka sai alkunsa 1900-luvulla. Luonnontieteet eivät näytä koskaan tulevan valmiiksi, sillä uusia kysymyksiä nousee jatkuvasti alkaen maailmankaikkeuden iästä ja tyhjiön luonteesta aina alkeishiukkasten pohjimmaisiin ominaisuuksiin saakka. Ratkaisemattomien ongelmien joukko on suuri.


title: Fysiikan historia

text: Fysiikka vakinaisti asemansa yliopistotasoisena tieteenä vasta 1800- ja 1900-luvun vaihteessa. Maailman suurimmat fysiikkaa tutkineet maat olivat 1900-luvun alussa Saksa, Iso-Britannia, Ranska ja Yhdysvallat. Lähes puolet maailman fyysikoista oli kotoisin näistä maista. Maailmanlaajuisesti fyysikkoja oli 1900-luvun alussa 1200–1500, minkä jälkeen fyysikkojen määrä on kasvanut erittäin nopeasti.


title: Fysiikan historia

text: Fysiikka jaetaan hyvin usein historiansa mukaan kahtia: moderniin ja klassiseen fysiikkaan. Modernin fysiikan katsotaan alkaneen 1900-luvun alussa, jolloin huomattiin energian kvantittuminen. Tämä löydös johti modernin fysiikan merkittävään päähaaraan, kvanttimekaniikkaan. Toisena päähaarana pidetään Albert Einsteinin kehittämää suhteellisuusteoriaa.


title: Fysiikan historia

text: Varhaisimmat fysiikkaan viittaavat merkit ovat peräisin neanderthalin ja Cro-Magnonin ihmisen ajalta noin 30 000 vuotta sitten. Tämä tieto perustuu luunpalaseen, johon on erään tulkinnan mukaan kaiverrettu merkintöjä Kuun kierron vaiheista. Luu löydettiin Abri Blanchard'sta Ranskasta. Luonnonvoimien tuntemuksen arvellaan kehittyneen käytännön elämän ongelmien vaatimuksesta, taivaan- ja luontokappaleiden sekä luonnon ilmiöiden havainnoinnista sekä peloista ja turvattomuuden tunteesta. Syntyi uskonnollisia kultteja ja riittejä, jotka kannustivat tavoittelemaan korkeampaa tietoa. Ensin kehittyivät ennustaminen, mantiikka ja magia. Siinä missä mantiikka tutkii yliluonnollisen jumalan vaikutusta maalliseen elämään, magia pyrkii itse vaikuttamaan luontoon.


title: Fysiikan historia

text: Mantiikan ja magian pohjalta alkoi kehittyä uusia luontoa tutkivia aloja, kuten tekniikka, lääkintätaito, ajanlasku, tähtitiede ja matematiikka. Esihistoriallisella ajalla tiede, taide ja uskonto olivat hyvin vahvasti kytköksissä toisiinsa.


title: Fysiikan historia

text: Esihistoriallisena aikana jokien suistoihin ja laaksoihin syntyneissä kaupungeissa alkoi kehittyä korkeakulttuureita. Korkeakulttuurissa kaikkien ei tarvinnut osallistua ruoan hankintaan, jolloin jotkut saattoivat omistautua ”tieteen” tutkimiseen. Varhaisimmat korkeakulttuurit sijaitsivat Kiinassa (Keltainenjoki), Intiassa (Indusjoki), Mesopotamiassa (Eufrat ja Tigris) sekä Egyptissä (Niili). Ensimmäiset vahvat viitteet fysiikan tutkimisesta löytyvät Aasian korkeakulttuureista; näissä kehittyi kirjoitustaito ja tulkituista kirjoituksista on voitu hahmotella tieteen historiaa.


title: Fysiikan historia

text: Etelä-Amerikan atsteekkien, inkojen ja mayojen kulttuurit kehittyivät muista eristyksessä. Näiden hyvin kehittyneiden kulttuurien tiede perustui lähinnä tähtitieteeseen ja sen avulla kehitettyyn aikajärjestelmään. Etelä-Amerikan kulttuurit säilyivät eristäytyneinä aina löytöretkiin asti. Ne tuhoutuivat, kun eurooppalaiset toivat alueelle tauteja, joille alkuperäiskansat eivät olleet vastustuskykyisiä.


title: Fysiikan historia

text: Kiinalaisessa kulttuurissa tiede kehittyi varsin nopeasti, vaikka se sijaitsi hyvin etäällä muista kulttuureista. Muista kulttuureista eristäytyminen johti kuitenkin tieteen taantumiseen. Kiinalaiset olivat tutkineet Auringon kiertoa ja Kuun vaiheita 4000 vuotta ennen ajanlaskun alkua. He kykenivät muun muassa selittämään vuoroveden synnyn ja keksimään aurinkokellon. Ensimmäiset vuorovesihavainnot saatiin Jangtse-joella, jossa kiinalaiset huomasivat säännöllisen noin kolmen metrin nousun ja ymmärsivät yhteyden Kuun kierron ja vuorovesi-ilmiön välillä. Kiinalaisten kehittämä vuoroveden syntyteoria ei kuitenkaan vastaa millään tavoin nykyaikaista. Kiinalaiset vertasivat vettä ihmisen vereen ja tästä he päättelivät, että nousu- ja laskuvedet vastaavat ihmisen pulssia. Havainnon selittäminen kuvastaa sen ajan fysikaalista todellisuuskäsitystä. Kiinalaisten fysiikan osaamisesta kertoo myös se, että kiinalainen filosofi Mozi keksi 2000 vuotta ennen Isaac Newtonia lain, joka tunnetaan nykyään Newtonin ensimmäisenä lakina.


title: Fysiikan historia

text: Kiinalaiset olivat hyvin eteviä matematiikassa, tosin nolla tuli heidän lukujärjestelmäänsä vasta 1200-luvulla. Kiinalaiset kehittivät myös aurinkokellon, mutta kuten monen muun kiinalaisen keksinnön tapaan, se ei juuri levinnyt Kiinan ulkopuolelle.


title: Fysiikan historia

text: Intian korkeakulttuuri on hieman nuorempi kuin kiinalainen, mutta Intiassa fysiikka ensimmäistä kertaa erottui muista tieteenaloista. Intian korkeakulttuurin suurimmat keskukset olivat Mojenjo-daro ja Harappa. Tältä ajalta on löydetty kymmenjärjestelmään pohjautuva mitta-asteikko.


title: Fysiikan historia

text: Intialainen filosofi esitti myös ajatuksen atomista aineen rakennusosana 3000-luvulla. Tämä on selvästi aiemmin kuin kreikkalainen Empedokles, joka tuli samankaltaiseen lopputulokseen. Intialaisten mukaan maailma koostui neljästä eri atomityypistä: ilma-, tuli-, vesi- ja maa-atomista. Lisäksi heidän mukaansa maailmassa oli jonkinlaista eetteriä. Buddhalainen filosofi korvasi ajatuksen eetteristä ilolla, elämällä ja surulla.


title: Fysiikan historia

text: Nykyisen Irakin alueella eli Eufrat- ja Tigris-jokien varrella sijaitsi kolme suurta korkeakulttuuria: Assyria, Babylonia ja Sumer.


title: Fysiikan historia

text: Sumerit kehittivät nuolenpääkirjoituksen, jossa oli yli 500 merkkiä. Nuolenpääkirjoitus oli hyödyllinen kaupanteossa ja kirjanpidossa. Kirjoitustapa omaksuttiin kuitenkin pian muillakin alueilla, mikä hankaloitti kirjoituksen tulkintaa, sillä kirjoitustapoja kehittyi monta erilaista. Sumerilaiset nimesivät tähtiä, ja näistä on kaksi edelleen käytössä: "Girtab" ja "Nunki".


title: Fysiikan historia

text: Babylonia sijaitsi nykyisten Etelä-Irakin ja Kuwaitin alueilla. Babylonialaiset käyttivät seksagesimaalijärjestelmää, jonka kantalukuna on 60. Babylonialaisten käyttämä järjestelmä on periytynyt nykyiseen ajanmittaukseen, jossa yksi tunti on 60 minuuttia ja yksi minuutti 60 sekuntia. Babylonialaiset jakoivat päivän kuuteen osaan, egyptiläiset kehittivät tätä edelleen ja jakoivat päivän kahteentoista osaan. Pituus ja paino standardoitiin Babyloniassa vuoden 2500 eaa. tienoilla kuninkaallisella ediktillä. Tämän tarkoitus oli vähentää kaupankäynnin epävarmuutta. Pienin pituusyksikkö oli yksi sormi, joka on noin 1,65 cm, ja yksi kyynärä oli 30 sormea.


title: Fysiikan historia

text: Babylonialaiselle tieteelle oli ominaista ilmiöiden välisten yhteyksien selvittäminen ja saatujen tulosten taulukointi. Babylonialaiset havaitsivat muun muassa Maan pallomuodon. Babylonian ja muiden korkeakulttuurien tieteellinen kehitys oli jähmeää, sillä kaikki tietämys oli papiston käsissä. Papiston mielestä ei ollut tarvetta tutkia rakennetta syvällisesti, sillä se kaikki on jumalan antamaa ja määräämää eikä sen toimintaa sovi tutkia. Tärkeintä oli vain toistuvien ilmiöiden ennustaminen. Babylonialaisten lisäksi kiinalaisten ja Amerikan korkeakulttuurien kehitys pysähtyi. Ominaista babylonialaisille ja muille kulttuureille oli se, että tiedettä kehitettiin vain siihen asti kuin se oli tarpeen.


title: Fysiikan historia

text: Babylonialaisten perintö on erityisen tärkeä Euroopalle, sillä Babylonian tuhouduttua sen tietoja siirtyi kreikkalaisille. Tieteen kehittymisen kannalta kuitenkin vasta kreikkalaiset tekivät ratkaisevan siirron: he alkoivat arvostaa tutkimusta sen itsensä vuoksi eikä sen tarvinnut palvella mitään muuta.


title: Fysiikan historia

text: Vuoristoisena maana Kreikka oli valtiollisesti Babyloniaa ja Egyptiä paljon hajanaisempi. Merenkulku oli kreikkalaisille tärkeää. Riippumattomuus muista valtioista ja vieraisiin kulttuureihin tutustuminen mahdollisti kreikkalaisten itsenäisen ajattelun kehitystä. Vaikka fysiikan varsinaisen synnyn katsotaan alkaneen antiikin Kreikasta, ei fysiikka ollut itsenäinen tieteenala vielä tuolloinkaan. Fysiikka sekoittui metafyysiseen ajatteluun ja filosofiaan. Kokeellinen fysiikka ja matematiikan käyttö fysiikassa oli pikemminkin poikkeus kuin sääntö. Matematiikkaa käytettiin lähinnä kirjanpidossa.


title: Fysiikan historia

text: Ensimmäisenä kreikkalaisena – ja samalla koko tunnetun historian – tiedemiehenä pidetään Thalesta. Thaleen uskotaan ensimmäisenä tutkineen luontoa sen tutkimisen takia eikä muun ulkopuolisen intressin, kuten maanviljelyn tai rakennusten rakentamisen, vuoksi. Thales ennusti ensimmäisenä auringonpimennyksen. Ennustuksen todenperäisyys on kuitenkin kyseenalaistettu. Thaleella oli oma teoria maanjäristysten synnystä: Maa, jonka hän oletti olevan litteä, kellui suuressa meressä. Tässä suuressa meressä tapahtuvat satunnaiset häiriöt saavat maan tärisemään ja halkeamaan. Thales pyrki siis perustelemaan havaitut ilmiöt kuten maanjäristykset luonnon itsensä aiheuttamina eikä esimerkiksi Poseidonin vihan seurauksena, kuten useimmat muut kreikkalaiset ajattelivat.


title: Fysiikan historia

text: Thaleen oppilaan Anaksimandroksen tiedetään kehitelleen ensimmäisen aurinkokellon Kreikassa. Hänen uskotaan myös piirtäneen ensimmäisen maailmankartan.


title: Fysiikan historia

text: Antiikissa tutkittiin samoja asioita kuin nykyäänkin: mitä aika on ja voiko tyhjästä syntyä jotakin olevaa? Antiikissa ajateltiin ajan olevan ikuista. Maailma nähtiin ikuisesti samanlaisena. Italialaisen Parmenides esitti, että ajan muutos on vain näennäistä. Herakleitos näki maailman toisin. Hänen mukaansa mikään ei voi olla pysyvää ja asiat ovat jatkuvassa muutoksessa. Tästä hän päätteli, että muutos on todellista ja pysyväisyys vain harhaa.


title: Fysiikan historia

text: Fysiikan historian kannalta merkittävimpänä kreikkalaisena fysiikan tutkijana pidetään Aristotelesta, joka oli Platonin oppilas. Platonista poiketen Aristoteles uskoi vain yhteen stabiiliin maailmaan, joka ei ole koskaan syntynyt eikä tuhoudu koskaan. Aristoteles ei kuitenkaan ollut varsinainen fyysikko vaan hän tutki fysiikkaa ennemminkin filosofian avulla. "Fysiikka"-teoksessaan Aristoteles myös hyväksyy Empedokleen käsityksen neljästä alkuaineesta: tulesta, ilmasta, vedestä ja maasta. Samoihin alkuaineisiin oli päädytty Intiassa jo muutamia satoja vuosia aiemmin. Aristoteles kehitti liikelakeja, jotka Galilei todisti 2 000 vuoden jälkeen vääriksi. Aristoteleen opetukset on monelta osin osoitettu virheellisiksi, mutta ne juurtuivat katolisen kirkon oppeihin niin syvälle, että ne säilyivät aina 1500-luvulle asti.


title: Fysiikan historia

text: Ennen Aristotelesta Demokritos ja hänen opettajansa Leukippos olivat kehittäneet opin, jonka mukaan kaikki aine koostuu pienistä jakamattomista ”jyvistä”, joita he kutsuivat nimellä "atomos" (jakamaton). Heidän mukaansa kaikella on luonnollinen syy eikä mitään yliluonnollista ole olemassakaan. Demokritoksen ja Leukippoksen ajatukset vastaavat pitkälle nykyajan käsitystä maailman rakenteesta. Demokritoksen ja hänen opettajansa mukaan atomos-jyvät olivat jakamattomia. Nykyään atomilla tarkoitetaan hiukkasta, jota voidaan vielä jakaa pienempiin osasiin. Aristoteles vaikutti vahvasti myös tässä teoriassa, tosin negatiivisesti: hän oli eri mieltä atomiopista ja hylkäsi sen täysin. Koska Aristoteleen opetukset hallitsivat tieteen alalla ja kirkko esti tieteen kehittymistä, oli atomiopin kehitys pysähdyksissä lähes 2000 vuotta.


title: Fysiikan historia

text: Pythagoras tunnetaan erityisesti matemaatikkona, mutta hän antoi myös oman panoksensa fysiikkaan. Pythagoras loi matemaattisen musiikinteorian perusteet ja perusti akustisen musiikinteorian monokordimittauksilla.


title: Fysiikan historia

text: Aristarkhos oli ensimmäinen kreikkalainen, joka ehdotti heliosentristä maailmankuvaa, tosin vastaavaan tulokseen oli aiemmin päädytty jo Babyloniassa.


title: Fysiikan historia

text: Arkhimedes oli hellenistisen ajan suurin luonnontieteilijä. Hän vaikutti suurimman osan elämästään syntymäkaupungissaan Sisilian Syrakusassa. Arkhimedes on erityisesti tunnettu hänen mukaansa nimetystä Arkhimedeen laista, jonka avulla voidaan määrittää kappaleen tilavuus ja tiheys yksinkertaisesti, vaikka se olisi epämääräisen muotoinen. Arkhimedes saavutti useita tieteen kannalta merkittäviä läpimurtoja. Häntä voidaan kutsua fyysikoiden esi-isäksi, koska hän pohjasi fysiikan tutkimisen puhtaasti kokeisiin. Arkhimedes käytti myös ensimmäisenä matematiikkaa luonnon ymmärtämisessä.


title: Fysiikan historia

text: Kreikkalaisen tieteen kehitystä hidasti kokeiden puuttuminen. Luonnon lakien ajateltiin olevan pelkin ajatuksin hahmotettavissa. Kehitystä hidasti myös Kreikan valtion rappeutuminen sekä Rooman valtakunnan kasvanut paine. Kreikan valtio luhistui lopullisesti vuonna 27 eaa., kun se liitettiin Akhaia-nimisenä provinssina Rooman valtakuntaan. Osa kreikkalaisesta tieteestä säilyi Rooman vallan yli arabien avulla, osa hävisi kokonaan. Monet kreikkalaiset kirjoitukset hävisivät myös "pimeällä keskiajalla", esimerkiksi Aristoteleen 150 kirjoituksesta vain 30 on säilynyt nykypäivään asti.


title: Fysiikan historia

text: Rooman valtakuntaa pidetään pääasiallisesti sotilasvaltiona eikä niinkään tiedettä ja tutkimusta korostaneena valtiona kuten Kreikkaa. Roomalaiset tosin kykenivät mittaviin insinööritekoihin: he rakensivat laajoja teitä, akvedukteja ja siltoja. Erityisesti akvedukteista roomalaiset olivat ylpeitä. Vaikkei tieteen asemaa korostettu samalla tavalla kuten ennen, kehittyi fysiikka kuitenkin myös Rooman valtakunnassa ajanlaskun alun jälkeisenä aikana.


title: Fysiikan historia

text: Rooman ajan merkittävin fyysikko oli Heron Aleksandrialainen, joka oli myös matemaatikko ja insinööri. "Katoptriikka"-teoksessaan hän osoitti geometrisesti, että valon heijastumislaki seuraa Aristoteleen periaatteesta jonka mukaan luonto valitsee aina lyhyimmän tien. Hän myös esitti kaasujen koostuvan hyvin pienistä hiukkasista, jotka täyttivät tyhjiön vain osittain.


title: Fysiikan historia

text: Länsi-Roomassa fysiikan kehitystä hidasti vaikutusvaltaa keränyt kristinusko, eikä Bysantissakaan tehty merkittäviä tieteellisiä läpimurtoja. Bysantti oli kuitenkin antiikin ja arabien tieteellisen ja taiteellisen ajattelun välitysalusta. Bysantin tieteen kehityksestä kertoo arabialainen oppinut al-Dyahiz, jonka mukaan bysanttilaisilla ei ollut minkäänlaista kirjallisuutta eikä tiedettä. Sen sijaan he olivat varsin eteviä kirkon rakentajia, veistäjiä, käsityöläisiä ja taiteilijoita.


title: Fysiikan historia

text: Fysiikan ja koko länsimaisen tieteen kehityksen kannalta tärkeä Aleksandrian kirjasto tuhoutui tulipaloissa. Täysin varmaa ei ole, koska kirjasto tuhoutui. Kirjastossa oli historian saatossa tapahtunut monia tulipaloja, jotka tuhosivat tärkeää kreikkalaista ja idässä tehtyä tiedettä. Arvellaan, että tuhon syypäitä ovat islaminuskoiset arabit, jotka eivät sietäneet ihmisten ja eläinten kuvia tekstien seassa. On myös ehdotettu, että kirjasto tuhoutui Julius Caesarin hyökkäyksessä.


title: Fysiikan historia

text: Kristinusko alkoi levitä nopeasti varhaiskeskiajalla ja se vähensi tieteellisen ajattelun tärkeyttä. Tällöin arabien tekemä käännöstyö oli erityisen tärkeätä kreikkalaisten tietämyksen säilymisen kannalta. Myöhemmin arabiankielisistä teksteistä käännettiin antiikin tietoja takaisin latinaksi.


title: Fysiikan historia

text: Tieteiden kehityksen kannalta arabimaat olivat keskiaikaista Eurooppaa hedelmällisempiä. Antiikin filosofinen perinne siirtyi Syyrian kautta arabeille, joiden kulttuuri puhkesi kukkaan 800-luvulla Bagdadissa. Kalifi al-Ma'mun perusti 800-luvulla Bagdadiin korkeakoulun, jota kutsuttiin "Viisauden taloksi". Arabit keskittyivät lähinnä tähtitieteen ja matematiikan kehittämiseen, mutta myös fysiikassa edistyttiin. Monet arabimaiden tiedemiehistä eivät olleet alun perin arabialaisia vaan kotoisin arabien valloittamilta alueilta kuten Persiasta. Itse asiassa koko arabialaisen tieteen nousu oli arabien valloittamien alueiden ansiota.


title: Fysiikan historia

text: Antiikin Kreikassa fysiikan tutkimus perustui lähinnä ajatteluun eikä kokeiden tekemiseen. Arabiassa tilanne oli päinvastainen: kokeet olivat paljon tärkeämmässä asemassa kuin ajatuksilla leikkiminen. Arabit olivat ensimmäisiä, jotka käyttivät tutkimuksissaan modernia tieteellistä menetelmää. Merkittävänä arabialaisena ja kokeellisena tiedemiehenä pidetään 1000-luvulla elänyttä Ibn al-Haithamia, joka teki merkittäviä löytöjä optiikassa. Muita merkittäviä optiikan alan tiedemiehiä oli muun muassa al-Kindi. Al-Haitham oli ensimmäinen, joka tutki valon dispersiota ja muita valoon liittyviä asioita kuten varjoja ja sateenkaaria. Al-Haitham yritti selittää myös niin sanottua kuuilluusiota, jossa horisonttia lähellä oleva Kuu näyttää suuremmalta kuin korkeammalla taivaalla oleva Kuu. Näiden töiden perusteella häntä pidetään optiikan isänä. Al-Haitham perusteli oikein myös sen, miksi ihmiset näkevät asioita. Hänen mukaansa Auringon valo heijastuu kohteista ja heijastunut valo tulee ihmisen silmään, ja näin näemme kohteen. Yleinen uskomus oli päinvastainen: silmän uskottiin lähettävän säteitä, jotka löysivät ja paljastivat kohteen.


title: Fysiikan historia

text: Persialaista tiedemiestä Muhammad al-Fazaria pidetään astrolabin ensimmäisenä rakentajana. Tieto astrolabista, tärkeästä suunnistusapuneuvosta, levisi islamilaiseen maailmaan kreikkalaisten käännösten avulla. Myös tärkeät matemaattiset apuneuvot, algebran ja algoritmin, keksi persialainen tiedemies, Al-Khwarizmi.


title: Fysiikan historia

text: Arabia oli erittäin laaja alue, suurimmillaan lännessä se ulottui koko nykyisen Espanjan alueelle. Lisääntynyt vuorovaikutus eurooppalaisten kanssa edesauttoi tärkeiden arabialaisten kirjoitusten kääntämistä. Näin siirtyivät uudelleen alun perin kreikkalaiset kirjoitukset takaisin Eurooppaan. Kirjapaino keksittiin Euroopassa 1460-luvulla ja se mahdollisti tekstien nopean ja entistä suuremman leviämisen. Katolinen kirkko ei pystynyt enää tehokkaasti estämään tieteellisten kirjoitusten sekä kirkon opetuksen kanssa ristiriidassa olleiden tekstien leviämistä yrityksistään huolimatta. Tiede oli nousemassa parempaan asemaan Euroopassa.


title: Fysiikan historia

text: Uuden ajan lasketaan yleensä alkaneen 1400-luvun ja 1500-luvun taitteessa. Uuden ajan suuret murrokset kuten uskonpuhdistus, löytöretket ja kirjapaino mahdollistivat tieteen nousun katolisen kirkon vallan kustannuksella. Löytöretkillä löydetyt uudet alueet olivat ristiriidassa kirkon opetusten kanssa. Fernão de Magalhãesin laivueen retkikunta todisti lopullisesti Maan pyöreyden purjehtimalla maapallon ympäri. Myös 1500-luvun alussa alkanut uskonpuhdistus heikensi kirkon asemaa erityisesti Pohjois- ja Keski-Euroopassa. Uskonpuhdistus levitti kirjoitus- ja lukutaitoa muille yhteiskuntaluokille kuin ylimystölle. Maalliset hallitsijat saivat enemmän valtaa, mikä mahdollisti entistä paremmin tieteen harjoittamisen. Keskiaikainen maailmankuva murtui lopullisesti 1600-luvun puoliväliin mennessä.


title: Fysiikan historia

text: 1500-luvun loppupuolella alkanut tieteellinen vallankumous oli tulosta renessanssin ajatuksista. Renessanssi edesauttoi löytämään uudelleen antiikin Kreikan, Intian, Kiinan ja Arabian kulttuurin tutkimukset. Arabialaiset olivat kehittäneet 700-luvulta 1400-luvulle antiikin tieteitä edelleen, ja munkit olivat sittemmin kääntäneet teoksia (kuten Almagestin) latinaksi.


title: Fysiikan historia

text: Tieteellisen vallankumouksen katsotaan saaneen alkunsa Nikolaus Kopernikuksen julkaisemasta "De revolutionibus orbium coelestium" -teoksesta, jossa hän esitteli aurinkokunnan rakenteen ja ennen kaikkea korvasi maakeskisen maailmankuvan aurinkokeskisellä. Kopernikus oli tehnyt teosta hyvin pitkään ja esitellyt ideoitaan erillisinä teoksina jo aiemmin. Kopernikus kuoli samana vuonna kuin hänen pääteoksensa julkaistiin, mikä luultavasti pelasti Kopernikuksen katolisen kirkon tuomiolta. Hänen teostaan ei myöskään kielletty ennen kuin Galileo Galilei joutui kuultavaksi katolisen kirkon eteen. Katolisen kirkon opit olivat juurtuneet niin syvälle sen ajan tiedeyhteisöön, ettei Kopernikuksen väitteitä uskottu lainkaan. Vasta sata vuotta myöhemmin Kopernikuksen malli alkoi vakiintua. Aurinkokunnan malli kuitenkin eteni asteittain kohti aurinkokeskistä.


title: Fysiikan historia

text: Tyko Brahe oli merkittävä tanskalainen tähtitieteilijä. Hän opiskeli lakia ja hänen harrastuksenaan oli tutkia tähtitaivasta, mistä myöhemmin tuli hänen ammattinsa. Tutkiessaan Saturnuksen ja Jupiterin kohtaamishetkeä vuonna 1563 hän havaitsi Kopernikuksen teoriaan perustuneissa planeettataulukoissa useiden päivien virheitä. Brahe oli uskonnollinen ja tästä hän sai syyn vastustaa Kopernikuksen teoriaa. Brahe otti tehtäväkseen määrittää Auringon radan, jota varten hänen piti määrittää ilmakehän aiheuttama taittuminen. Tämä oli ensimmäinen askel kohti tarkkaa astrometriaa. Brahe otti tehtäväkseen myös kerätä tähtiluettelon. Ainoa yleisesti tunnettu tähtiluettelo tuolloin oli Hipparkhoksen keräämä tähtiluettelo, johon kuului noin 850 tähteä. Brahen päätyö oli planeettojen tutkiminen. Hän laati hyvin laajan aineiston planeettojen liikkeistä.


title: Fysiikan historia

text: Brahe hankki havaintojensa käsittelyyn apulaisen nimeltä Johannes Kepler. Keplerille jäi Brahen aineisto tämän kuoltua ja hän julkaisi toisen Brahen pääteoksen nimeltä "Astronomiæ Instauratæ Progymnasmata". Teos sisältää 777 tähden luettelon sekä aurinkokuntamallin, jossa Aurinko ja Kuu kiertävät Maata, mutta muut planeetat kiertävät Aurinkoa. Mallista tuli melko suosittu, koska siinä ei ollut uskonnollisia ongelmia. Myöhemmin Kepler pystyi tarkentamaan ja todistamaan laskelmillaan Kopernikuksen teorian oikeaksi tosin tarkentaen sitä. Hänen mukaansa Aurinko pyöri akselinsa ympäri ja planeettojen liikkeet ovat ellipsin muotoisia eivätkä pyöreitä, kuten Kopernikus oli ajatellut. Kepler hylkäsi myös Kopernikuksen käsityksen maailmankaikkeudesta suljettuna järjestelmänä.


title: Fysiikan historia

text: Filosofi Francis Bacon tunnetaan tieteellisen menetelmän luojana yhdessä René Descartesin kanssa. Bacon ei varsinaisesti ollut fyysikko, mutta hän oli tieteellisen ajattelun voimakas tukija. Baconin ihanteena oli mehiläinen, joka kokoaa materiaalia muurahaisen tavoin, muttei jätä työtään kesken vaan tekee keräämästään päätelmiä oman järkensä valossa. Tällä Bacon kuvasi luonnontieteen kehittymistä. Yksittäisestä tapauksesta luodaan lainalaisuus, jonka kuuluu kuvata ilmiötä mahdollisimman laajasti. Bacon oli ”tieteen ilosanoman” levittäjä ja hänen tunnuslauseensa oli ”tieto on valtaa”. Tiede ei ollut arvokasta vain siksi, että sen avulla päästiin selville totuudesta. ”Tieto, joka pyrkii vain mielihyvään, on kuin kurtisaani, joka on olemassa nautintoja varten, muttei tuota hedelmää eikä lisäänny.” Baconin mielestä tieteellistä tutkimusta on käytettävä ihmiskunnan hyväksi kaikin keinoin. Hän oli tietyllä tavalla aikaansa edellä, sillä vasta 1800-luvulla luonnontieteelliseen tutkimuksen tuloksia alettiin soveltaa teollisuuteen ja elinkeinoelämään.


title: Fysiikan historia

text: Galileo Galilei on fysiikan historian merkittävimpiä yksittäisiä hahmoja ja ensimmäinen moderni luonnontutkija. Galilei poikkesi aiemmista fysiikan tutkijoista siten, että hän ei piitannut niinkään ilmiöiden selittämisestä vaan niiden kuvaamisesta. Galilei perusti tutkimuksensa ennen kaikkea empiirisiin havaintoihin, mutta olennaisena osana tutkimuksissaan hän käytti myös puhdasta matematiikkaa. Erään tarinan mukaan Galilei testasi Aristoteleen väittämää, että painavammat kappaleet putoavat nopeammin kuin kevyemmät. Tarinan mukaan Galilei kiipesi Pisan kaltevaan torniin mukanaan puolen kilon lyijypaino ja viidenkymmenen kilon tykinkuula. Galilei pudotti nämä yhtä aikaa ja havaitsi, että kappaleet putosivat maahan samaan aikaan. Kokeellisuudesta tuli Galilein jälkeen tieteelle ja fysiikalle tunnusomainen piirre. Kokeellisuutta varten kehitettiin välineitä: Anton van Leeuwenhoek kehitti mikroskoopin ja Galilei paranteli olennaisesti kaukoputkea.


title: Fysiikan historia

text: Galilei ei itse keksinyt kaukoputkea vaan se keksittiin Alankomaissa. Saatuaan tietoja kaukoputkesta Galilei rakensi itselleen sellaisen, jolla hän tutki tähtitaivasta. Galilei havaitsi lukemattoman määrän aiemmin tuntemattomia kohteita ja löysi Kuun pinnalta kraattereita sekä vuoria, joiden korkeutta hän yritti arvioida. Galilei löysi myös ensimmäisenä auringonpilkut sekä Jupiterin neljä kuuta. Tutkimustulokset hän julkaisi vuonna 1610 teoksessaan "Tähtien sanansaattaja". Teos oli myyntimenestys ja kateelliset Galilein virkatoverit kantelivat hänestä paaville. Paavi tuomitsi vuonna 1616 Kopernikuksen ja Galilein kerettiläisiksi (Kopernikus oli tällöin ollut kuolleena lähes sata vuotta) ja heidän kirjansa lisättiin kiellettyjen kirjojen luetteloon. Kirkko painosti Galileita käsittelemään kopernikaanista maailmankuvaa vain hypoteettisesti väittämättä, että se vastasi todellisuutta. Galilei ei palannut moniin vuosiin aiheeseen, mutta vuonna 1632 julkaistiin teos "Dialogi kahdesta suuresta maailmanjärjestyksestä". Kirjan takia hänet kutsuttiin Roomaan inkvisitiotuomioistuimeen. Galilei joutui peruuttamaan oppinsa heliosentrisestä maailmankuvasta välttääkseen rovion. Hänet tuomittiin elinikäiseen kotiarestiin inkvisition valvonnan alla. Dialogi-teos määrättiin poltettavaksi ja Galilein tuomio määrättiin luettavaksi jokaisessa yliopistossa. Vasta 1980-luvulla katolinen kirkko perui Galilein tuomion.


title: Fysiikan historia

text: Yliopistoissa ei haluttu uskoa Galilein tutkimustuloksia kappaleiden liikkeistä. Se oli ristiriidassa 2000 vuotta vallalla olleen Aristoteleen opin kanssa. Galileista tuli ennen kaikkea dynamiikan tutkimuksen suunnannäyttäjä. Galilein työ avasi oven Isaac Newtonin tuleville töille. Newtonin työskentely oli sikäli helpompaa, koska katolisella kirkolla ei ollut Englannissa enää valtaa.


title: Fysiikan historia

text: Isaac Newton on kuuluisimpia fyysikoita. Hän kehitti mekaniikan peruslait vuonna 1687 teoksessaan "Philosophiae Naturalis Principia Mathematica", joka oli koko tieteellisen vallankumouksen huipentuma. Newton itse totesi, että hänen oli helppo nähdä kauas seisoessaan jättiläisen olkapäillä. Näillä sanoilla Newton tarkoitti, että hänen oli helppo kehittää kappaleiden liikettä koskevat lait hänen edeltäjiensä työn pohjalta. Newtonin oivalluksesta tekee erityisen se, että hän yhdisti Maassa tapahtuvan liikkeen ja planeettojen liikkeet: omenan putoaminen ja Kuun radalla pysyminen pohjautuvat pohjimmiltaan samaan luonnonlakiin, joka riippuu massasta ja kappaleiden välisestä etäisyydestä. Newtonin painovoimalaki selitti aurinkokunnan aurinkokeskisyyden ja planeettojen ellipsin muotoiset radat. Mullistavinta oli juuri se, että Newton ymmärsi yhdistää niin sanotun kuunylisen ja kuunalisen maailman toisiinsa muutamalla kaavalla. Maailmankaikkeudesta tuli mekaaninen sekä mitattavissa ja selitettävissä oleva. Newtonilaisesta ajattelusta tuli tieteen esikuva: luonnon lainalaisuudet tuli mitata ja kuvata matemaattisesti. Newtonin klassisen mekaniikan pohjana on käsitys absoluuttisesta ajasta ja avaruudesta.


title: Fysiikan historia

text: Newtonin ajatukset pysyivät tiedeyhteisön keskeisempänä ajatuksena vuoteen 1900-luvun alkuun asti. Newtonin mekaniikkaa opetetaan edelleen kouluissa, koska se kuvaa tarpeeksi tarkasti normaalia maailmaa.


title: Fysiikan historia

text: Newton vaikutti fysiikkaan laajemmin kuin pelkästään mekaniikassa. Hän tutki paljon optiikkaa ja termodynamiikkaa. Newtonin mittaukset optiikassa olivat tarkkoja ja perusteellisia. Newton julkaisi optiikkaa käsittelevät työnsä vuonna 1704 teoksessaan "Opticks". Prisman aiheuttama spektri tunnettiin jo ennen Newtonia, mutta kunnia valon hajoamisen selittämisestä annetaan Newtonille, joka ymmärsi ensimmäisenä, että valkoinen valo koostuu kaikista näkyvän valon väreistä ja prismaan osuessaan valo hajoaa spektriin. Näin ollen hajonnut valo on yhdistettävissä toisella prismalla uudelleen valkoiseksi valoksi. Newtonin mielestä valo koostui hiukkasista, jotka ovat erikokoisia ja -luonteisia valon eri väreille. Newtonin optiikan tutkiminen johti myös peilikaukoputken keksimiseen. Newton havaitsi, että eri värinen valo taittui materiaaleissa eri tavalla. Havainto johti keksintöön, että eriväristen valojen fokusoituvuus eri etäisyyksille linssikaukoputkessa aiheutti kuvien suttuisuuden ja että olisi mahdotonta valmistaa sellaista linssiä, jossa kaikki valo fokusoituisi samalle tasolle. Tämän seurauksena Newton keksi oman versionsa peilikaukoputkesta, jossa ei esiinny väriaberraatiota.


title: Fysiikan historia

text: Termodynamiikassa Newtonin merkittäväksi keksinnöksi on noussut muun muassa Newtonin jäähtymislain keksiminen.


title: Fysiikan historia

text: Christiaan Huygens tunnetaan 1600-luvulla kehittämästään Huygensin periaatteesta. Huygensin mielestä aaltoliikkeessä jokainen aaltorintaman piste toimii alkeisaallon lähteenä. Huygens lienee myös ensimmäisenä pitänyt valoa aaltoliikkeenä. Huygensin käsitys oli päinvastainen kuin Newtonin, joka piti valoa hiukkasina. Britti Thomas Young valmisti koelaitteiston, joka tunnetaan Youngin kaksoisrakokokeena. Kokeellaan hän todisti valon olevan aaltoliikettä. Nykyään sekä valon tiedetään käyttäytyvän myös hiukkasten tavoin joissain tapauksissa. Tämä selittyy kvanttimekaniikan aalto-hiukkasdualismilla.


title: Fysiikan historia

text: Huygensin tähtitieteen tutkimukset kohdistuivat Saturnukseen. Hän myös keksi heilurikellon ja oli Ranskan tiedeakatemian perustajajäsen.


title: Fysiikan historia

text: Blaise Pascal tutki paljon painetta ja tyhjiötä, jota jo René Descartes oli tutkinut. Hän mittasi ilmanpaineen vaihtelua veljensä avulla Puy-de-Dôme-tulivuorella. Pascal totesi Evangelista Torricellin olleen oikeassa tämän väitettyä ilmanpaineen pienenevän korkeammalle noustessa. Pascal osoitti Pascalin periaatteessaan vuonna 1654, että nesteen aiheuttama paine on aina yhtä suuri samalla syvyydellä samassa nesteessä. Pascal selitti myös juoksuttimen eli lapon toimintaperiaatteen.


title: Fysiikan historia

text: Otto von Guericke rakensi muutamien epäonnistuneiden testien jälkeen vuonna 1654 ilmapumpun, jolla hän kykeni luomaan tyhjiön. Tällä kokeella hän kumosi Descartesin päätelmän siitä, että tyhjiötä ei voida saada koskaan aikaan, koska hän piti ulottuvuutta nimeomaan aineen ominaisuutena. von Guericken työ oli pohjana höyrykoneen keksimiselle.


title: Fysiikan historia

text: Robert Boyle teki assistenssinsa kanssa kokeita itse rakentamallaan ilmapumpulla. Boyle havaitsi, että kaasun paine ja tilavuus olivat kääntäen verrannollisia lämpötilan pysyessä koko muutosprosessin aikana vakiona. Tämän pohjalta hän kehitti Boylen laiksi kutsutun termodynaamisen lain. Boyle myös havaitsi, että paineen ollessa alhainen myös veden kiehumispiste laskee.


title: Fysiikan historia

text: Tieteellisen vallankumouksen katsotaan usein päättyneen Newtonin "Principiaan". Näin ollen tieteellinen vallankumous kesti lähes 150 vuotta. Tieteellisen vallankumouksen seurauksena syntynyt uusi luonnontiede tuli yliopistojen ulkopuolelta. Useimmat sen ajan suuret nimet olivat itseoppineita tai suoraan hallitsijan palveluksessa. Valtiovalta alkoi tukea hyödylliseksi havaittuja tieteitä perustamalla tiedeakatemioita. Ensimmäiset tällaiset akatemiat syntyivät Englannissa ja Ranskassa 1660-luvulla. Berliiniin tiedeakatemia perustettiin vuonna 1700 ja Pietariin 25 vuotta myöhemmin. Akatemiat varustivat observatorioita, laboratorioita sekä kustansivat tutkimusmatkoja, joiden tulokset päätyivät akatemian haltuun, lisäksi järjestettiin erilaisia kilpailuja ja jaettiin palkintoja lähinnä teknisluonteisista keksinnöistä. Akatemioiden kokoelmat olivat avoinna yleisölle, ja näin saivat nykyaikaiset museot alkunsa. Eri maiden akatemiat olivat tiiviissä yhteistyössä ja kirjeenvaihdossa; tiede järjestäytyi pikkuhiljaa.


title: Fysiikan historia

text: Luonnontieteet eivät kuuluneet alun perin yliopistojen opettamiin aineisiin, mutta 1700-luvulle tultaessa ne alkoivat vakiinnuttaa asemaansa. Yliopistoilta alettiin vaatia enemmän yhteiskunnallisesti hyödyllistä tietoa, muun muassa teollistumisen tarpeisiin. Esimerkkinä suunnanmuutoksesta on Turun akatemian lakkauttama runousopin professuuri, jonka tilalle perustettiin taloustieteen professuuri.


title: Fysiikan historia

text: Yhdysvaltalainen poliitikko ja tiedemies Benjamin Franklin lennätti ukonilmalla leijaa vuonna 1752. Franklin havaitsi leijan toisessa päässä olleessa avaimessa kipinöintiä. Franklin rakensi tämän kokeen perusteella ensimmäisen ukkosenjohdattimen. Franklin otti käyttöön käsitteet positiivisesta ja negatiivisesta sähkövarauksesta. Franklin ajatteli sähkön olevan jonkinlaista ainetta tai nestettä. Jos kappaleessa on sähköä ylimäärin, on kappale positiivisesti varautunut, päinvastaisessa tapauksessa varaus on negatiivinen. Franklinin mielestä sähkövaraus ei synny eikä häviä, se vain siirtyy kappaleesta toiseen. Sähköisesti neutraali kappale sisältää yhtä paljon molempia varauksia. Kun varausta siirtyy kahden alun perin neutraalin kappaleen välillä, molemmat varautuvat: toinen negatiivisesti, toinen positiivisesti. Franklin havainnollisti varauksen säilymistä kokeella, jossa kaksi ihmistä seisoi sähköä eristävällä alustalla. Toinen hieroi kankaalla lasisauvaa, jota toinen piteli kädessään. Kumpaankin siirtyi varausta, toiseen kankaasta, toiseen lasisauvasta. Kun heidän sormensa tulivat lähelle toisiaan, niiden välillä näkyi kipinä ja molemmat neutraloituivat. Varauksen säilyminen onkin fysiikan tärkeitä säilymislakeja. Sähköä tutkittiin tarkemmin vasta 1800-luvulla, mutta Franklinin ja muiden 1700-luvulla tekemät perushavainnot olivat arvokkaita.


title: Fysiikan historia

text: Euroopassa sähköä tutki 1700-luvulla etenkin ranskalainen Charles Augustin de Coulomb, joka kehitti Coulombin lain, jonka mukaan ”hiukkasen toiseen hiukkaseen kohdistama sähköinen voima on verrannollinen hiukkasten varausten tuloon ja kääntäen verrannollinen niiden välisen etäisyyden neliöön.”


title: Fysiikan historia

text: Tultaessa 1800-luvulle sähkö ja termodynamiikka olivat fysiikan osa-alueet, joissa edistyttiin eniten. Käsitys aineen rakenteesta alkoi selventyä, kun atomioppi heräsi uudelleen eloon. John Dalton esitteli vuonna 1808 atomiteorian, jonka mukaan kaikki aine koostui pienistä partikkeleista. Dalton oli tullut tähän lopputulokseen tutkimalla kaasujen tilavuuksien suhteita kemiallisissa reaktioissa. Jo ennen Daltonia italialainen jesuiittapappi Roger Joseph Boscovich oli kuvannut vuonna 1758 teoksessaan "Philosophiae naturalis theoria" atomeita eräänlaisina pistemäisinä voimakeskittyminä.


title: Fysiikan historia

text: Daltonin atomiteoria sai alkunsa, kun hän tutki hiilimonoksidia (häkää). Dalton havaitsi, että hiilimonoksidia syntyy, kun hapen ja hiilen annetaan reagoida suhteessa 3:4. Kun sitten hiilen ja hapen annetaan reagoida suhteessa 3:8, syntyykin hiilidioksidia. Näiden kokemusten pohjalta Dalton ajatteli hiilimonoksidimolekyylin koostuvan yhdestä happi- ja hiiliatomista ja hiilidioksidin yhdestä hiili- ja kahdesta happiatomista. Vastaavilla kokeilla Dalton määritti silloin tunnettujen alkuaineiden suhteellisia atomimassoja.


title: Fysiikan historia

text: Englantilainen fyysikko Michael Faraday tutki sähköä ja kehitti sitä käyttäviä laitteita. Hän keksi muun muassa muuntajan, Faradayn häkin ja sähkömoottorin edeltäjän, roottorin. Parhaiten Faraday kuitenkin muistetaan keksimästään induktiosta. Faraday ymmärsi, että muuttuva magneettikenttä saa aikaan induktion. Faraday loi myös kenttäkäsitteen, jota kuvataan magneettisilla voimaviivoilla.


title: Fysiikan historia

text: Skotlantilainen fyysikko James Clerk Maxwell muistetaan erityisesti sähkö- ja magneettikenttiä koskevista neljästä yhtälöstään, jotka hän esitteli työssään "Dynamical Theory of the Electric Field". Niiden perusteella hän päätteli myös, että valokin on sähkömagneettista aaltoliikettä. Maxwellin työ oli aikansa suuri saavutus ja se on erityisen merkittävä, koska sen katsotaan olleen pohjana Lorentz-muunnokselle. Lorentz-muunnos on olennainen suhteellisuusteorian työkalu liikkeessä olevan kappaleen koordinaatistosta paikallaan olevan kappaleen koordinaatistoon siirryttäessä. Koordinaatistomuunnosten merkitys elektrodynamiikassa ilmenee esimerkiksi tilanteessa, jossa varaus on liikkeessä levossa olevan kappaleen suhteen. Liikkeessä oleva varaus näkee varauksen aiheuttaman sähkökentän, mutta varaus ei aiheuta levossa olevan kappaleen koordinaatistossa magneettikenttää. Jos kappale kuitenkin liikkuu varaukseen nähden, varaus kuljettaa kappaleen näkökulmasta sähkövirtaa ja aiheuttaa magneettikentän. Maxwellin yhtälöt eivät kuitenkaan olleet invariantteja Galilein muunnoksessa, ja fyysikoilla oli edessään vakava ongelma. Tämän ongelman ratkaisi Maxwellin kuoleman jälkeen Hendrik Lorentz, joka keksi Lorentz-muunnoksen – oudolta tässä tuntui se, että kappaleiden kokemat ajat riippuvat kappaleen liiketilasta.


title: Fysiikan historia

text: Maxwell tutki sähkön lisäksi muitakin fysiikan alueita. Hän osoitti muun muassa sen, että Saturnuksen renkaiden täytyy koostua erillisistä hiukkasista. Hän myös tutki kineettistä kaasuteoriaa.


title: Fysiikan historia

text: Saksalainen Heinrich Hertz onnistui ensimmäisenä tuottamaan ja vastaanottamaan sähkömagneettisia aaltoja värähtelypiirien avulla. Tuottaessaan sähkömagneettisia aaltoja sähköpurkauksen avulla Hertz havaitsi myös sattumalta, että sähköpurkauksessa syntynyt valo voimisti toisessa laitteessa käynnissä ollutta sähköpurkausta. Kyseinen ilmiö tunnetaan valosähköisenä ilmiönä, jota Hertz ei kyennyt selittämään eikä hän uskonut ilmiöllä olevan mitään käytännön merkitystä.


title: Fysiikan historia

text: Myös termodynamiikka kehittyi voimakkaasti 1800-luvulla. Vielä vuosisadan alussa oletettiin yleensä, että lämpö olisi erityinen aine, kalorikki, joka voisi siirtyä kappaleesta toiseen. Tutkimus johti kuitenkin pian päätelmään, että lämpö onkin aineen pienimpien osasten, atomien ja molekyylien liikettä. James Joule osoitti, että tiettyä määrää mekaanista energiaa vastaa aina tietty määrä lämpöä. Tämän perusteella Hermann von Helmholtz esitti 1840-luvulla yleisen energian säilymislain, jolla on keskeinen merkitys fysiikan kaikilla aloilla. Termodynamiikassa se tunnetaan myös "ensimmäisenä pääsääntönä".


title: Fysiikan historia

text: William Thomson (tunnetaan myös lordi Kelvininä) tutki myös sähkömagnetismia, mutta tuli tunnetuksi työstään termodynamiikan parissa. Thomson osoitti tutkimuksissaan, että lämpötilalla on alaraja, absoluuttinen nollapiste, jonka hän johti teoreettisesti. Hänen mukaansa on nimetty SI-järjestelmän mukainen lämpötilan absoluuttinen yksikkö Kelvin. Thomson määritti myös maapallon iän vuonna 1862 arvioimalla sen lämpötilan laskuun perustuen. Thomsonin saama ikäarvio oli 24–400 miljoonaa vuotta. Thomsonin laskuissa oli kuitenkin perusvirhe: hän ei ottanut huomioon maapalloa lämmittäviä tekijöitä kuten radioaktiivista hajoamista. Tosin radioaktiivisuutta ei tuohon aikaan vielä tunnettu.


title: Fysiikan historia

text: Ludwig Boltzmann oli 1800-luvun termodynamiikan kärkinimi. Hän selvensi entropian käsitettä. Boltzmannin mukaan entropia on suora seuraus atomien olemassaolosta. Tuohon aikaan atomeja ei ollut täysin hyväksytty kuvaamaan kaikkeuden rakennetta. Boltzmann osoitti myös termodynamiikan toisen pääsäännön olevan seurausta hiukkasten liikkeiden tilastollisista ominaisuuksista. Boltzmannin työt olivat aikanaan kiisteltyjä, mutta aikaa myöten työt johtivat uuden fysiikan haaran, statistisen fysiikan, kehittymiseen.


title: Fysiikan historia

text: Boltzmann esitti teorioissaan, että maailmankaikkeus oli ajautumassa ajan mittaan lämpökuolemaan, koska kaikkeus pyrkii jatkuvasti epäjärjestykseen. Teoria oli Boltzmannin aikana kiistelty, sillä kaikkeuden tiedettiin olevan hyvin vanha ja aprikoitiin, miksei sitten kaikkeus ole epäjärjestyneempi mitä se todellisuudessa on. Boltzmann vastasi tähän, että äärettömän pitkän ajan kuluessa myös järjestys voi syntyä itsestään, tämä on tosin epätodennäköistä, mutta kuitenkin mahdollista. Vastaus ei ollut kovinkaan tyydyttävä tiedepiireissä, sillä se tarkoittaisi sitä, että aika kuluu eri paikoissa eri tavalla ja tämä oli vastoin silloista käsitystä ajasta.


title: Fysiikan historia

text: Saksalainen Wilhelm Conrad Röntgen tuli tunnetuksi työstään sähkömagnetismin parissa. Hänen mukaansa nimetyt röntgensäteet oli kuitenkin onnistuttu tuottamaan jo ennen häntä. Röntgen teki vuonna 1895 kokeita tyhjiöputkella tutkiessaan niin sanottuja katodisäteitä, joita tutkittiin tuolloin lähes joka puolella maailmaa erittäin paljon. Eräänä iltana pimeän tultua Röntgen peitti putken mustalla pahvilla, jotta voisi havaita paremmin putken tuottaman fluoresenssin. Yllätyksekseen hän huomasi jonkin matkan päässä putkesta pöydällä olleen bariumplatinosyanidilla päällystetyn fluoresoivan levyn hehkuvan heikosti. Hehku voimistui, kun levy vietiin lähemmäs putkea ja heikkeni levyä loitonnettaessa. Röntgen oli varma, että hän oli kohdannut uuden säteilymuodon, joka kykeni läpäisemään kiinteitä kohteita. Röntgen sai löydöstään ensimmäisen Nobelin fysiikanpalkinnon vuonna 1901.


title: Fysiikan historia

text: Ranskalainen Henri Becquerel teki myös suuren löydön, joka on sittemmin mullistanut maailman energiantuotantoa. Hän löysi vuonna 1896 uraanin radioaktiivisuuden, muttei osannut selittää sitä. Tiedemaailma ei aluksi ollut Becquerelin havainnoista kiinnostunut, sillä löydön arveltiin olleen vain yksi valon esiintymismuoto. Vasta muutamaa vuotta myöhemmin Pierre ja Marie Curie alkoivat tutkia sitä systemaattisesti, jolloin he löysivät uusia, vielä voimakkaammin radioaktiivisia alkuaineita kuiten radiumin. Curiet ja Becquerel saivat löydöstään Nobelin fysiikan palkinnon vuonna 1903. Curiet havaitsivat, että kyseessä oli atomin sisäinen ominaisuus, joka johtui sen epästabiilisuudesta. Säteilyn ominaisuuksien tarkempi tutkimen johti myös atomiytimen löytämiseen. Todettiin, että vain osa ytimistä on stabiileja, muut hajoavat tietyllä nopeudella ja tämä hajonta aiheuttaa radioaktiivista säteilyä. Löytö perusti täysin uuden fysiikan tutkimiseen keskittyneen haaran, ydinfysiikan. Kaikkien alkuaineiden atomiytimien todettiin koostuvan samoista hiukkasista, protoneista ja neutroneista. Ydinfysiikkaa sovelletaan ydinreaktoreissa energian tuottamiseen.


title: Fysiikan historia

text: 1800-luvun lopulla fysiikan tutkimisen uskottiin pian olevan ohi ja kaiken mahdollisen olevan selitetty fysiikan avulla. Myöhemmin osoittautui, että tämä usko oli harhaluulo ja lähes 300 vuotta vallinnut newtonilainen mekaniikka osoitettiin vääräksi.


title: Fysiikan historia

text: Ihmisten tiede- ja fysiikkausko oli korkeimmillaan 1800-luvulla. Suuret läpimurrot sähkön tutkimisessa sekä muilla fysiikan aloilla saivat ihmiset luottamaan tieteeseen niin paljon, että siltä odotettiin vastausta kaikkiin ihmisen ongelmiin. Seuraavalla vuosisadalla mielipide kuitenkin muuttui nopeasti päinvastaiseksi, suhteellisuusteoria ja kvanttimekaniikka veivät fysiikan maalaisjärjen ulottumattomiin, ja toinen maailmansota sekä Japaniin pudotetut ydinpommit muuttivat tieteeseen suhtautumista.


title: Fysiikan historia

text: Fysiikassa heräsi varsinkin arjalaisuutta kannattaneiden vaikutuksesta uusi juopa. Nobel-palkitut Philipp Lenard ja Johannes Stark kampanjoivat päämääränään jakaa fysiikka epäterveeseen juutalaiseen ja terveeseen arjalaiseen fysiikkaan. Albert Einsteinin ja hänen suhteellisuusteoriansa katsottiin siten kuuluvan epäterveeseen luokkaan. Suomessa jakoa kannatti muun muassa silloinen Teknillisen korkeakoulun rehtori Hjalmar Mellin.


title: Fysiikan historia

text: Mittaustekniikka parani selvästi 1900-luvulla. Atomia pystyttiin tutkimaan entistä tarkemmin, mikä myös edisti kemian perusteiden tutkimista.


title: Fysiikan historia

text: Fysiikka koki suuren murroksen 1900-luvun alkuvuosina. Merkittävä murroksen aiheuttaja oli Gustav Kirchhoffin ongelma mustan kappaleen säteilyn ennustavan lain muodostamisesta 1830-luvulla. Toinen merkittävä tieteen harha-askel, joka korjattiin 1900-luvulla, oli valon käyttäytymisen selittäminen mekaniikan avulla. Oli syntynyt käsite eetteristä, väliaineesta jota pitkin valon uskottiin kulkevan samalla tavoin kuin ääni ilmassa. Eetterin ominaisuudet olivat kuitenkin ristiriitaisia: sen piti olla nestemäistä, jäykkää, taipuvaista, kovaa ja kitkatonta.


title: Fysiikan historia

text: Mustan kappaleen säteily oli ollut ongelmana fyysikoille aina vuodesta 1862 lähtien. Mustan kappaleen säteilyä yritettiin selittää useilla erilaisilla laeilla, onnistumatta. Laeilla pystyttiin kuvaamaan säteilyä tietyllä aallonpituusvälillä, muttei suinkaan kaikilla. Heinrich Rubens ja Ferdinand Kurlbaum olivat keksineet jäännössäteilymenetelmän, joka antoi ensiarvoisen tärkeätä tutkimustietoa. Rubensin vierailessa Max Planckin luona Planck sai tietoja Rubensin tekemien mittausten tuloksista. Näiden tietojen pohjalta Planck sai luoduksi toimivan lain mustan kappaleen säteilylle. Tämä vaati kuitenkin energiakäsitteen muuttamista. Planck kuvasi mustan kappaleen säteilyä aallonpituuden funktiona, jossa hän yhdisti Wilhelm Wienin ja Rayleigh-Jeansin teoriat kuvaamalla energian uudella tavalla: energia ei voinut olla jatkuvaa vaan se oli epäjatkuvaa, pienistä energiapaketeista koostuvaa.


title: Fysiikan historia

text: Planck esitteli ideansa Saksan fyysikkoseuran jäsenille 14. marraskuuta 1900. Huolimatta siitä, että energiaa voitiin Planckin mukaan kuvata kahdella päinvastaisella tavalla, ideaan ei kohdistettu suurtakaan huomiota. Planck itsekin epäili omaa teoriaansa. Työnsä yhteydessä Planck määritteli luonnonvakion, jota kutsutaan Planckin vakioksi. Planck oletti, että kvantin energia on formula_1, jossa formula_2 on Planckin vakio, formula_3 on taajuus ja formula_4 on 1, 2, 3, ... Albert Einstein osoitti myöhemmin, että sähkömagneettinen säteily koostui kvanteista, joiden energia on formula_5. Einstein käytti tätä ja Niels Bohrin kehittämää atomimallia hyväkseen ja johti Planckin säteilylain uudelleen vuonna 1917.


title: Fysiikan historia

text: Saksalainen fyysikko, tuolloin patenttivirkailija, Albert Einstein laittoi fysiikan kivijalat koetukselle vuonna 1905. Vuotta kutsutaan nimellä "annus mirabilis" (ihmeiden vuosi). Einsteinin julkaisi tuona vuonna viisi työtä, joista kolme mullisti maailmaa.


title: Fysiikan historia

text: Ensimmäinen Einsteinin ihmeiden vuoden työ oli Heinrich Hertzin löytämän valosähköisen ilmiön selittäminen. Einstein käytti tässä apunaan Planckin teoriaa energian kvantittumisesta. Einsteinin mukaan valo voi irrottaa metalleista elektroneja, jos siinä on vain tarpeeksi energiaa. Tästä työstä Einstein sai vuonna 1921 Nobelin fysiikanpalkinnon. Valosähköistä ilmiötä käytetään nykyään hyödyksi muun muassa kameroissa ja valokennoissa.


title: Fysiikan historia

text: Seuraavaksi Einstein selitti Brownin liikkeen. Englantilainen botanisti Robert Brown havaitsi 1800-luvulla, että siitepöly, tuhka ja muu hienojakoinen materiaali liikkuu epäsäännöllisiä ratoja pitkin nesteessä. Atomin käsite ei ollut tuolloin kovinkaan hyväksytty. Monien epäonnistuneiden yritysten jälkeen Einsteinin onnistui selittää ilmiö: epäsäännöllinen liike johtuu atomien lämpöliikkeestä. Lämpöliikkeessä atomit törmäilevät toisiinsa ja törmäily eri osiin on satunnaista. Törmäilyt saavat hiukkasen liikkeelle ja törmäysten määristä eri kohtiin liikuttaa hiukkasta satunnaisesti. Tämä oli vahva näyttö sille, että materiaali koostuu atomeista.


title: Fysiikan historia

text: Kolmas merkittävä työ oli suppea suhteellisuusteoria. Einstein hylkäsi teoriassaan eetterikäsitteen sekä aiemman käsityksen liikkeestä ja ajasta. Fyysikot ajattelivat valon ja sähkön kulkevan väliaineessa, jota kutsuttiin eetteriksi. Einsteinin mukaan liike on suhteellista, eli tasanopeuksisen liikkeen nopeus riippuu siitä minkä suhteen nopeus mitataan. Autossa istuessaan ihminen on levossa autoon nähden, mutta jatkuvassa liikkeessä tiehen nähden. Tämä klassinen suhteellisuusperiaate tunnettiin jo huomattavasti aiemmin. Einstein huomautti, että erityisesti sähkömagneettista kenttää kuvaavat luonnon lait ovat samat kaikilla tasaisessa liikkeessä olevilla kappaleilla. Esimerkiksi (lähes) valon nopeudella etenevä ihminen näkee aina kasvonsa edessään olevasta peilistä. Valon nopeus on vakio, joten se on sama kaikissa koordinaateissa huolimatta siitä, mikä on kappaleen nopeus – ja valon nopeus on myös suurin mahdollinen fysikaalinen nopeus. Klassisen fysiikan mukaan ajateltuna juoksija ei näe kasvojaan, koska hän juoksee valoaaltojen rinnalla eivätkä allot ehdi koskaan heijastua takaisin peilistä. Jotta ajatus toimisi, piti Einsteinin muuttaa ajan käsitettä: aika ei kulje kaikissa systeemeissä samalla tavalla. Muita seurauksia on muun muassa pituuden lyheneminen.


title: Fysiikan historia

text: Muut Einsteinin ihmevuonnaan saavuttamat tulokset olivat Einsteinin väitöstyö, jossa hän laski sokerimolekyylin koon, ja suppean suhteellisuusteorian laajennus, jossa esiteltiin kenties kuuluisin fysiikan kaava E=mc².


title: Fysiikan historia

text: Einstein oli todistanut kokeellisesti atomien olemassaolon, mutta se ei vielä riittänyt. Fysiikka tieteenä ei ollut läheskään valmis. Aineen pohjimmainen rakenne oli selvittämättä. J. J. Thomson oli jo vuonna 1897 havainnut kokeissaan elektronin. Seitsemän vuotta myöhemmin hän esitteli niin sanottua rusinapullamallia ('Thomsonin malli'), jossa elektronit olivat kiinni kimmoisessa atomissa kuten rusinat pullassa. Ernest Rutherford osoitti vuonna 1911, ettei Thomsonin malli ollut riittävä ja hän erotti atomista kaksi osaa: ytimen ja elektronipilven. Rutherfordin mallissa elektronit kiertävät tarkkoja ratoja, eivätkä ne voi muuttaa ratojaan. Malli ajautui ongelmaan, sillä sen mukaan ydintä kiertävien elektronien olisi pitänyt lähettää jatkuvaa sähkömagneettista säteilyä. Tämän ongelman ratkaisi Niels Bohr, joka oli saanut tutkijatohtoristipendin Englantiin, missä hän hakeutui Thomsonin laboratorioon Cambridgeen. Bohr kertoi suoraan Thomsonille, mitä hän ajatteli tämän atomimallista ja heidän suhteensa muuttui riitaisaksi. Vuotta myöhemmin Bohr pääsi töihin Rutherfordin laboratorioon, ja hän julkaisi oman atomimallinsa vuonna 1913.


title: Fysiikan historia

text: Bohrin malli poikkeaa Rutherfordin mallista näkyvimmin siinä, että elektronit pystyivät siirtymään diskreettien ratojen välillä. Alin tila on vähäenergiaisin, ja energia nousee asteittain mitä suuremmaksi radan etäisyys ytimestä käy. Malli selittää atomien säteilemän sähkömagneettisen säteilyn elektronien siirtymisellä energiatasojen välillä. Elektronin siirtyessä suuremmalta tasolta pienemmälle elektroni säteilee ylimääräisen energian. Bohrin malli sisältää ajatuksia kvanttimekaniikasta, mutta se ei ole puhtaasti kvanttimekaaninen atomimalli. Bohrin mallin tiedetään olevan virheellinen, mutta sen yksinkertaisuuden takia sitä opetetaan edelleen kouluissa. Kvanttimekaniikan kehittyessä syntyi uusi atomimalli.


title: Fysiikan historia

text: Albert Einstein kohautti maailmaa uudelleen vuonna 1915 julkaistessaan yleisen suhteellisuusteorian. Teoria keskittyy painovoiman syyn selvittämiseen. Einstein ei ollut kuitenkaan ainoa, joka 1910-luvun alussa pyrki selvittämään samaa asiaa. Suomalaisella Gunnar Nordströmillä on huomattava osuus teorian kehityksessä. Nordströmin teoria oli ennen Einsteinin yleistä suhteellisuusteoriaa paras vaihtoehto painovoiman selittämiselle. Einstein itse tutki Nordströmin teoriaa hyvin paljon. Nordströmin teoriaa voidaan kutsua yleisen suhteellisuusteorian skalaarimuotoiseksi edelläkävijäksi (yleisessä suhteellisuusteoriassa käytetään tensorilaskentaa). Nordströmin teoria ennusti muun muassa sen, ettei valo kaareudu painovoimakentässä.


title: Fysiikan historia

text: Einsteinin ja Nordströmin kilpailevia teorioita oli tarkoitus testata Etelä-Venäjällä elokuussa vuonna 1914. Testausta ei koskaan tehty, sillä tutkimusryhmä kaapattiin. Einsteinin julkaisema yleinen suhteellisuusteoria ei aluksi vakuuttanut gravitaatiosta kiinnostuneita fyysikoita. Max von Laue piti vuonna 1917 Nordströmin teoriaa huomattavana kilpailijana Einsteinin teorialle. Kokeellinen todistus saatiin vuonna 1919 auringonpimennyksen aikana suoritetuista mittauksista, jotka kallistivat vaa'an Einsteinin teorian eduksi. Yleinen suhteellisuusteoria muuttaa myös ajan käsitystä. Suppeassa suhteellisuusteoriassa Einstein esitti ajan olevan suhteellista ja yleisessä hän laajentaa ajan käsitettä siten, että myös aika on paikallista.


title: Fysiikan historia

text: Kvanttimekaniikan katsotaan syntyneen, kun ranskalainen fyysikko Louis de Broglie kehitti teoriaansa. Aiemmin havaitun valon aalto-hiukkasdualismin innoittamana de Broglie päätteli, ettei valo voi olla aineeseen verrattuna erikoistapaus. De Broglie väitti, että hiukkasilla, kuten protonilla ja elektronilla, esiintyy vastaavanlaista aalto-hiukkasdualismia eli hiukkasilla on sekä aallon että hiukkasen ominaisuudet. De Broglie esitti vuonna 1923 hiukkasen aallonopituudelle kaavan "λ=h/p" jossa "λ" on hiukkasen aallonpituus, "h" on Planckin vakio ja "p" on hiukkasen liikemäärä. Kokeellinen todistus tälle saatiin kolme vuotta myöhemmin.


title: Fysiikan historia

text: Itävaltalainen Wolfgang Pauli esitti vuonna 1925 teorian, jonka mukaan yhdessä kvanttitilassa ei voi olla kahta samanlaista elektronia. Sääntö tunnetaan Paulin kieltosääntönä. Pienin poikkeama syntyy elektronin spinien vastakkaisesta luvusta, muut kvanttitilat säilyvät samoina. Pauli itse vastusti spin-käsitettä, joka kuvaa hiukkasen ”pyörimistä”. Pyörimistä ei tule ymmärtää sellaisena kuin se tavanomaisesti ajatellaan – jos näin olisi, elektroni pyörisi kymmenkertaisella valonnopeudella akselinsa ympäri. Paulin kieltosääntö syntyi ongelmasta, jossa joka kahdeksas alkuaine oli samankaltainen. Pauli selitti tämän kieltosäännöllään.


title: Fysiikan historia

text: Werner Heisenberg on myös kvanttimekaniikan tärkeitä kehittäjiä. Heisenberg laati vuonna 1925 kvanttimekaniikan matriisiformalismin, mistä hän sai myös Nobelin fysiikanpalkinnon. Parhaiten Heisenberg tunnetaan epätarkkuusperiaatteen kehittämisestä. Heisenbergin epätarkkuusperiaatteen mukaan hiukkasten tiettyjä observaabelipareja ei voida mitata äärettömän tarkasti niin, ettei toisen ominaisuuden mittaus karkeistuisi toisen tarkentuessa.


title: Fysiikan historia

text: De Broglien ajatuksista kiinnostunut Erwin Schrödinger esitti vuonna 1926 formalismin, jossa hiukkasten paikkaa avaruudessa kuvataan todennäköisyysjakaumilla. Jakaumaa kuvaava aaltofunktio saadaan Schrödingerin yhtälön ratkaisuna. Myöhemmin huomattiin, että Heisenbergin matriisimekaniikka ja Schrödingerin aaltomekaniikka olivat saman asian eri esitysmuodot. Schrödinger muistetaan myös vuonna 1933 esittämästään Schrödingerin kissaparadoksista.


title: Fysiikan historia

text: Max Born oli myös 1920-luvun puolivälissä syntyneen kvanttimekaniikan perustajia. Hänen panoksensa kvanttimekaniikkaan oli niin sanottu todennäköisyystulkinta. Max Born esitti vuonna 1926, että aaltofunktio korotettuna toiseen potenssiin antaa todennäköisyysalueen, josta hiukkanen on löydettävissä. Tämän mukaan ei voida siis sanoa, että hiukkanen, esimerkiksi elektroni, on täsmälleen määrätyssä paikassa, vaan että sen löytämiselle tietystä paikasta on aina tietty todennäköisyys.


title: Fysiikan historia

text: Paul Diracin panostus kvanttimekaniikkaan on myös ollut merkittävä. Hänet muistetaan ehkä parhaiten antimaterian teoreettisesta löytämisestä. Paul Dirac kehitti vuonna 1928 suhteellisuus- ja kvanttiteorioita yhdistelleen elektronin käyttäytymistä kuvaavan yhtälön. Tämä ratkaisi kvanttimekaniikkaa piinanneen ongelman: kvanttimekaniikan mukaan oli olemassa hiukkasia, joiden nopeus oli lähellä valonnopeutta. Dirac huomasi kehittämässään yhtälössä oudon piirteen: se antoi kaksi ratkaisua. Yhtälö antoi kahdelle elektronille energiat, mutta toisen piti olla positiivisesti ja toisen negatiivisesti varautunut. Dirac päätteli tästä, että on olemassa antihiukkasia eli hiukkasia, jotka ovat muutoin identtisiä parinsa kanssa, mutta niillä on merkiltään päinvastainen varaus. Antielektroni löydettiinkin vuonna 1932.


title: Fysiikan historia

text: Paul Dirac oli osallisena niin sanotun kvanttikenttäteorian synnyssä yritettyään kuvata sähkömagneettista kenttää kvanttien avulla. Merkittävin saavutus teorian osalta tehtiin 1948, kun Richard Feynman ja Julian Schwinger sekä heistä riippumatta Sin-Itiro Tomonaga kehittivät sähkömagneettista vuorovaikutusta kuvaavan kvanttikenttäteorian eli QED:n. Teoria kuvaa aineen ja sähkömagneettisen kentän vuorovaikutusta. Kentän välittäjähiukkanen on fotoni. Kaikki muut perusvuorovaikutukset (perusvoimat) on saatu kuvatuksi kvanttikenttäteorioiden avulla paitsi gravitaatio, joka kuvataan yleisen suhteellisuusteorian avulla. Atomin rakennetta on saatu selvitetyksi entistä tarkemmin, ja kokeellisesti on todistettu, että protonit ja neutronit koostuvat vielä pienemmistä hiukkasista, kvarkeista. "(Katso myös: Kvanttiteoria ja Hiukkasfysiikan standardimalli)"


title: Fysiikan historia

text: Suurimpia fysiikan ongelmia on gravitaation kvanttimekaaninen malli. Gravitaatiovuorovaikutuksen välittäjähiukkasta gravitonia ei ole toistaiseksi pystytty löytämään. Hiukkasen odotetaan kuitenkin löytyvän toukokuussa 2008 valmistuneella LHC-hiukkaskiihdyttimellä. LHC-kiihdyttimeltä odotetaan myös vastauksia Higgsin bosoniin ja supersymmetrian olemassaoloon. Kiihdyttimeltä odotetaan myös kokeellisia tuloksia säieteorian tueksi: vahvistusta useamman kuin tuttujen kolmen tilaulottuvuuden olemassaololle.


title: Fysiikan historia

text: Pitkän aikavälin kysymys on: tuleeko fysiikka koskaan valmiiksi?


title: Still Me Still Now

text: Still Me Still Now on Amy Diamondin toinen albumi, joka julkaistiin 24. toukokuuta 2006. Albumin korkein listasijoitus Ruotsin listoilla oli 2. ja Suomessa se ylsi tilalle 34. Ruotsissa se myi yli 100 000 kappaletta.


title: Still Me Still Now

text: Levy on tyyliltään popmusiikkia ja sen on tuottanut Thysper/Mack/Grizzly-kolmikko TEN productionsista. Albumi nousi Suomen virallisen listan sijalle 34.


title: Jerusalemin mellakka vuonna 1947

text: Vuoden 1947 mellakka Jerusalemissa tapahtui sen jälkeen, kun vuoden 1947 YK:n jakosuunnitelma tuli julkisuuteen. Arabien mielenosoitus alkoi 2. joulukuuta 1947. Väkivaltaisuudet jatkuivat kaksi päivää ja useisiin juutalaiskaupunginosiin hyökättiin tuona aikana, jonka vuoksi Haganah päätti sallia voimankäytön tulevaisuudessa väkivaltaisuuksien estämiseksi.


title: Fiumen vapaavaltio

text: Fiumen vapaavaltio, toiselta nimeltään "Rijekan vapaavaltio" (kroatiaksi "Slobodna Država Rijeka", oli vuosina 1920–1924 itsenäinen vapaavaltio, joka sijaitsi "Fiumessa" eli nykyisessä kroatialaisessa Rijekan kaupungissa.


title: Fiumen vapaavaltio

text: Rijeka saavutti ensimmäisen kerran autonomian vuonna 1719, kun se julistettiin vapaasatamaksi Pyhän saksalais-roomalaisen keisarikunnan keisarin Kaarle VI:n määräyksellä. Arkkiherttuatar Maria Teresian valtakaudella kaupungin sai vuonna 1779 "corpus separatum" -aseman. Tästä aina vuoteen 1924 saakka Rijeka oli enemmän tai vähemmän autonominen alue, jolla oli valtiollisia piirteitä.


title: Fiumen vapaavaltio

text: Kaupunki menetti autonomiansa vuonna 1848 jouduttuaan ban (varakuningas) Josip Jelačićin miehittämäksi, mutta sai sen takaisin vuonna 1868 liittyessään Unkarin kuningaskuntaan, jälleen "corpus separatum" -asemassa.


title: Fiumen vapaavaltio

text: 1800-luvulla kaupunkia asuttivat italialaiset, kroaatit, unkarilaiset ja muut kansat. Kansallisuusmerkinnät vaihtelivat väestönlaskennasta toiseen, koska tuolloin kansallisuus määriteltiin pääasiallisesti sen mukaan, mitä kieltä kukin puhui. Kaupungin erityisasema kahden valtakunnan välissä johti siihen, että suurimmalle osalle fiumelaisista kehittyi paikallinen identiteetti. Virallisina kielinä käytettiin unkaria ja saksaa, kun taas liikekirjeenvaihto toimitettiin italiaksi. Suurin osa perheistä käytti italian kieltä. Kaduilla käytettiin yleisesti fiumen kieltä, joka oli oikeastaan venetsian kielen murre. Kaupunkia ympäröivällä maaseudulla puhuttiin kroatian murretta.


title: Fiumen vapaavaltio

text: Ensimmäinen maailmansota ja Itävalta-Unkarin hajoaminen tekivät Rijekan asemasta kansainvälisen ongelman. Serbien, kroaattien ja sloveenien kuningaskunnan (myöhempi Jugoslavian kuningaskunta) sekä Italian kuningaskunnan välisen kiistan ollessa kiivaimmillaan sodan voittajavaltiot esittivät itsenäisen puskurivaltion perustamista. Yhdysvaltain presidentti Woodrow Wilson ryhtyi asiassa välittäjäksi. Hän ehdotti, että Rijeka voisi olla itsenäinen valtio ja mahdollisesti toimia Kansainliiton organisaation sijoituspaikkana.


title: Fiumen vapaavaltio

text: Eteläslaavilaisen kansalliskomitean ja Italian kansallisneuvoston välinen kiista suisti kaupungin laittomuuteen, mikä johti lopulta siihen, että brittiläiset ja ranskalaiset joukot valtasivat kaupungin. Tätä hämmentävää tilannetta käytti hyväkseen italialainen runoilija Gabriele D'Annunzio, joka otti anarkofasistisen liikkeensä joukkojen voimin kaupungin hallintaansa 15 kuukaudeksi 12. syyskuuta 1919. Vuotta myöhemmin, epäonnistuttuaan neuvotteluissaan Italian hallituksen kanssa, D'Annunzio julisti voimaan "Carnaron italialaisen hallinnon".


title: Fiumen vapaavaltio

text: 12. marraskuuta 1920 Italian kuningaskunta sekä Serbien, kroaattien ja sloveenien kuningaskunta allekirjoittivat Rapallon sopimuksen, jossa kumpikin osapuoli myöntyi tunnustamaan "täydellisen vapauden ja itsenäisyyden Fiumen valtiolle ja sitoutumaan sen kunnioittamiseen ikuisesti". Näin syntyi "Fiumen vapaavaltio", joka tuli olemaan itsenäisenä valtiona noin vuoden de facto ja neljä vuotta de jure. Vastaperustetun valtion tunnustivat heti Yhdysvallat, Ranska ja Iso-Britannia. Kun D'Annunzio ei suostunut hyväksymään sopimusta, Italian vakinainen armeija hääti hänen joukkonsa "Verisenä jouluna" 24.–30. joulukuuta 1920.


title: Fiumen vapaavaltio

text: Huhtikuussa 1921 järjestettiin maan ensimmäiset parlamenttivaalit. Niissä olivat vastakkain autonomian kannattajat ja italialaismielinen Kansallinen liittoutuma. Autonomiapuolue, jota tukivat useimmat kroaatit, sai 6 558 ääntä, kun Kansallinen liittoutuma, joka koostui Fasistipuolueesta, Liberaalipuolueesta ja Demokraattisesta puolueesta, sai ääniä 3 443. Autonomiapuolueen johtajasta Riccardo Zanellasta tuli presidentti.


title: Fiumen vapaavaltio

text: 3. maaliskuuta 1922 fasistit tekivät vallankaappauksen, ja laillinen hallitus pakeni Kraljevicaan.


title: Fiumen vapaavaltio

text: Tammikuussa 1924 Serbien, kroaattien ja sloveenien kuningaskunta suostui Rooman sopimuksen perusteella siihen, että Italia ottaisi kaupungin hallintaansa. Tämä toteutettiin 16. maaliskuuta. Vapaavaltion pakolaishallitus piti sopimusta pätemättömänä ja ei-sitovana kansainvälisen oikeuden edessä, ja jatkoi toimintaansa.